Source: http://www.udzs-sk.sk/obcania-informacie/vase-otazky-nase-odpovede.html?page_id=175&lang=en
Timestamp: 2013-06-18 22:12:10+00:00

Document:
When to contact the authority
Whom to contact with a specific problem Providers
Access to Health Care during a temporary stay in the SR
European Institutions Health Insurance Card
Welcome to The Autority web site
Abouth authority
Môže posudková lekárka zakázať vychádzky v čase dočasnej pracovnej neschopnosti, ak mám ošetrujúcim lekárom určenú diagnózu M77.9- úraz ľavého ramena?
Čo sa týka posudkových lekárov, tí nepatria do kompetencie úradu a v tomto prípade je potrebné, aby ste sa obrátili na ústredie Sociálnej poisťovne.
Dátum zverejnenia: 2013-05-11 14:35:48
Kde sa možem sťažovať na postup lekárne? Bol mi predaný lacnejší liek za cenu drahšieho. Viditeľne išlo o snahu oklamať zákazníka - pacienta? Odpoveď:
Úrad nemá v kompetencii lekárenskú starostlivosť. So sťažnosťou sa obráťte na odbor zdravotníctva príslušného samosprávneho kraja /VÚC/, ktorý má kompetencie v takýchto prípadoch kontrolovať dodržiavanie zákonov.
Dátum zverejnenia: 2013-04-29 14:27:50
Aká je maximálna možná doba na podanie podnetu na Úrad pre dohľad nad zdravotnou starostlivosťou? Počíta sa čas od vykonanej operácie, alebo odchodu z nemocnice, alebo iný dátum? Je teda tento čas nejako obmedzený, resp. je možnosť premlčania na podanie podnetu? Odpoveď:
Žiadna časovo stanovená lehota na podanie podnetu neexistuje, pričom Úrad pre dohľad nad zdravotnou starostlivosťou posudzuje aj poskytnutú zdravotnú starostlivosť a správnosť medicínskych postupov od 1.1.2005.
Dátum zverejnenia: 2013-04-13 14:05:20
Môže stomatológ účtovať 4Eur/10 minút za nespoluprácu dieťaťa? Syn má 4,5roka a stomatológ mi to naúčtoval. Má to aj v cenníku. Odpoveď:
Úrad nemá v kompetencii riešiť a vyjadrovať sa ku
platbám za služby súvisiace s poskytovaním zdravotnej starostlivosti.S riešením/sťažnosťou sa obráťte na odbor zdravotníctva príslušného samosprávneho kraja /VÚC/, ktorý má kompetencie v takýchto prípadoch kontrolovať dodržiavanie zákonov.
Dátum zverejnenia: 2013-03-18 10:32:35
Prečítala som si metodické usmernenie 3/4/2009. Nie je v ňom však dostatočne popísaný postup pri dohodách o prácach vykonávaných mimo pracovného pomeru. Môžete publikovať konkretnejší postup aj s príkladmi (napr. ak osoba má uzatvorenú len dohodu a jeden deň v týždni neodpracuje z dôvodu nejakej udalosti, kedy jej vzniká poistenie ako samoplatiteľovi, ako sa postupuje pri dohodách vo vzťahu k víkendu a pod)? Pri overovaní postupu v zdravotných poisťovniach, neexistuje jednotný výklad.
Pri nahlasovaní poistencov pracujúcich na dohodu je určený nasledovný postup:
Evidencia osoby, vykonávajúcej činnosť na základe dohody sa realizuje iba v dňoch, kedy sa práce skutočne vykonávajú. Na dni, kedy nie je vykonávaná činnosť sa nahliada ako na dni, kedy nie je zamestnancom, s výnimkou
a) dní, kedy činnosť nie je vykonávaná z titulu čerpania nepretržitého odpočinku v týždni (§ 93 ZP). Za tieto dni sa pokladajú presne 2 dni zo 7 dní, v súlade s ustanovením ZP, podľa ktorého má zamestnanec nárok raz za týždeň na dva po sebe nasledujúce dni nepretržitého odpočinku.
Ak osoba, vykonávajúca činnosť na základe dohody počas ucelených 7 dní (nasledujúcich po sebe) nevykonáva činnosť 2 po sebe nasledujúce dni , tieto dni sa pokladajú za obdobie zamestnania.
b) dní PN, OČR, materskej, kedy sa osoba pracujúca na dohodu (a zúčastnená na nemocenskom poistení) pokladá za zamestnanca.
Dátum zverejnenia: 2013-03-04 09:58:52
Obvodný lekár mi nechce vydať zdravotnú dokumentáciu,ktorú potrebujem k vyšetreniu na gastro.Je oprávnený držat moju kartu? Veď mu ju opäť vrátim po vyšetrení .
Kompetenciou Úradu pre dohľad nad zdravotnou starostlivosťou je riešiť podnety týkajúce sa správnosti medicínskych postupov pri poskytovaní zdravotnej starostlivosti. Úrad nemá v kompetencii riešiť a vyjadrovať sa k organizácii zdravotnej starostlivosti (zdravotná dokumentácia, ordinačné hodiny a pod.).S riešením/sťažnosťou sa obráťte na odbor zdravotníctva príslušného samosprávneho kraja /VÚC/, ktorý vydal uvedenému lekárovi povolenie na činnosť a má kompetencie v takýchto prípadoch kontrolovať dodržiavanie zákonov.
Dátum zverejnenia: 2013-02-12 12:15:00
Dnes som sa u svojho lekára dozvedela, že niekto zneužil moje osobné údaje a bez môjho vedomia sfalšoval podpis a údaje na zmluve s inou zdravotnou poisťovňou. Chcem dať podnet na prešetrenie veci vaším úradom. Ako mám postupovať?
Ak ktorákoľvek zdravotná poisťovňa zaslala poistencovi preukaz poistenca, konala tak na základe podanej prihlášky, ktorú môže podať len poistenec, resp. jeho zákonný zástupca. Zdravotná poisťovňa mohla prijať len prihlášku, ktorá splnila všetky zákonom stanovené náležitosti a podal ju poistenec alebo zákonný zástupca. V prípade, že tieto podmienky neboli splnené, nemôže byť prihláška považovaná za podanú podľa § 8 zákona č. 580/2004. Z. z. Ak ste nepodali prihlášku, musíte podať podnet (žiadosť o storno prihlášky) na zdravotnú poisťovňu, ktorá Vám preukaz poistenca vydala a preukázať, že ste prihlášku na zmenu nepodali.
S požiadavkou na preverenie postupu poisťovne sa môžete obrátiť aj na úrad, ktorý Váš podnet prešetrí. Príslušnej krajskej pobočke úradu môžete zaslať písomnú a podpísanú žiadosť o prešetrenie postupu zdravotnej poisťovne. Adresu nájdete na: http://www.udzs-sk.sk/kontakty-pracoviska-uradu/pobocky-kontakty.html?page_id=109
V prílohe Vám posielam aj vzor podnetu.
V záujme rýchlejšieho prešetrenia Vám odporúčame najprv kontaktovať zdravotnú poisťovňu, od ktorej ste dostali preukaz.
Ak zdravotná poisťovňa uzná, že ide o nekalé prepoistenie, prihlášku považuje za neplatnú a poistný vzťah sa stornuje a vy naďalej zostávate poistencom pôvodnej zdravotnej poisťovne.
Čo sa týka sfalšovania Vášho podpisu, úrad a ani zdravotná poisťovňa neprešetrujú pravosť podpisu. S týmto problémom je potrebné sa obrátiť na orgány činné v trestnom konaní.
Dátum zverejnenia: 2013-01-18 14:05:35
Je zákonom stanovené, alebo obmedzené, či môže mať hospitalizovaný pacient na posteli umiestnenú teplotnú tabuľku (či to nie je v rozpore s ochranou osobných údajov)?
Z pozície ÚDZS nám neprislúcha vykladať zákony a príslušné právne normy, ktoré uvádzajú povinnosti lekára. Preto navrhujeme, aby ste sa so žiadosťou o výklad týchto právnych predpisov obrátili na ministerstvo zdravotníctva, ktoré je tvorcom uvedených predpisov a je kompetentné k nim podávať výklad. Dátum zverejnenia: 2012-12-11 09:28:44
Pracujem v Nemecku,kde mám vydaný európsky zrdravotný preukaz poistenca.Teraz som na dovolenke na Slovensku a pýtam sa: Prečo nemôžem mať aj tu na Slovensku vydaný zdravotný preukaz poistenca mojou poisťovňou VšZP ako to majú napríklad óperky pracujúce v Rakúsku? Odpoveď:
Pretože nie ste poistencom VšZP, ale poistencom v Nemecku. V prípade operky pracujúcej v Rakúsku sa možno domnievať, že ide o obchádzanie v EÚ platných právnych predpisov... Podľa zásad EÚ môže osoba podliehať len jednej legislatíve členského štátu, aby sa predišlo prípadom, keď by sa na osobu nevzťahovala ani jedna legislatíva alebo aby sa na osobu vzťahovalo viacero legislatív. Platí princíp, že osoba podlieha legislatíve krajiny, v ktorej je zamestnaná alebo vykonáva samostatne zárobkovú činnosť. To aj vtedy, ak má osoba bydlisko na území iného členského štátu. Este k óperke: ako samostatne zárobkovo činná osoba pracujúca v Rakúsku má byť poistená len v tamojšom systéme sociálneho zabezpečenia, bez akejkoľvek možnosti úhrady poistných príspevkov do slovenského verejného poistného systému ako "dobrovoľne" poistená osoba. Óperka dňom vzniku verejného poistenia v Rakúsku sa mala odhlásiť z povinného verejného poistenia v SR a odvádzať poistné príspevky z výkonu samostatne zárobovej činnosti len do rakúskeho systému.
Dátum zverejnenia: 2012-11-14 08:05:19
Prečo sa v nemocnici Šaca platí za operáciu bedrového kĺbu?
Vysvetlenie si žiadajte od štatutárneho zástupcu uvedeného zdravotníckeho zariadenia. Prípadne vo svojej zdravotnej poisťovni. Dátum zverejnenia: 2012-11-06 10:43:51
Keď som skončil u detskej lekárky dávala mi kartu, aby som ju odniesol k dalšiemu lekárovi, pod ktorého obvod patrím. Ja som to neriešil a teraz keď to potrebujem nemôžem kartu nájsť. Detská lekárka je už na dôchodku. Ako mám postupovať?
O riešenie požiadajte odbor zdravotníctva príslušného samosprávneho kraja. Detská lekárka mala pri odchode do dôchodku celú agendu, vrátane odovzdania zdravotnej dokumentácie riešiť v spolupráci s VÚC.
Dátum zverejnenia: 2012-11-06 10:38:16
Moja mama má 72 rokov a
má predpísaných 14 druhov liekov, ktoré berie každý deň a ďalšie dva berie podľa potreby a ešte má aj nitroglycerín, ktorý má užiť pri srdcovej slabosti. Všetky lieky mám napísané aj s rozpismi užívania. Na koho sa môžem obrátiť alebo komu poslať názvy a rozpisy liekov, pretože také množstvo liekov jej viditeľne nepomáha ale presne naopak?! Odpoveď:
Posúdiť a vysvetliť nutnosť užívania liekov aj v rôznych kombináciách má predovšetkým ošetrujúci tzv. obvodný lekár mamičky. Buď jej osobne, alebo o to môžete požiadať ako oprávnená osoba. V prípade nespokojnosti môže mamička vymeniť ošetrujúceho lekára a ten by, na základe aktuálneho zdravotného stavu mamičy a vyžadanej zdravotnej dokumentáie mohol posúiť či doterajšie predpisovanie a užívanie liekov bolo správne, alebo je potrebné zmeniť spôsob liečby.
Dátum zverejnenia: 2012-11-06 09:40:54
Dnes som sa stretla s neprimeraným správaním jedného lekéra, ktorý mi nadával a bil po hlave... Kde mám toho lekára nahlásit? Odpoveď:
Sťažnosť adresujte vedeniu zdravotníckeho zariadenia, v ktorom sa to stalo a súčasne Slovenskej lekárskej komore. Dátum zverejnenia: 2012-10-16 13:03:32
Čo mám robiť, keď môj stomatológ mi všetky úkony dá zaplaťiť v plnej výške bez toho aby ma na to upozornil a splnila som všetky požiadavky, zistila som, že v mojej elektronickej karte si dáva preplatiť iba prevenciu. Odpoveď:
Vysvetlenie žiadajte vo svojej zdravotnej poisťovni. Tam by ste sa mali dozvedieť, ktoré výkony má zubár robiť z prostriedkov verejného zdravotného poistenia a čo si má poistenec uhrádzať sám.
Ak sa však domnievate, že Vám bola medicínsky nesprávne poskytovaná stomatologická starostlivosť, môžete požiadať náš úrad o prešetrenie postupu uvedeného lekára. Dátum zverejnenia: 2012-10-16 12:59:46
Som Seničan, ležím v Bratislave na Antolskej už 3 mesiace po 4 operáciách. Teraz ma chcú poslať do Skalice a neviem prečo. Ja nikam nechcem ísť, čo mám robiť? Tu už ma doktori poznajú a som tu viac menej spokojný. Zariaďte prosím nech nejdem preč. V Skalici sa bojím o zdravie, ak by sa náhodou vyskytli komplikácie. Odpoveď:
Chápeme vaše znepokojenie, ale náš Úrad pre diohľad nemá kompetencie zasahovať do organizácie liečebného procesu. Našou zákonnou kompetenciou je prešetrovať správnosť poskytovania zdravotnej starostlivosti. Na preloženie do nemocnice v Skalici má zrejme poskytovateľ svoje dôvody. Po operáciách na vysoko-specializovaných pracoviskách bratislavskej Univerzitnej nemocnice na Antolskej ul. je váš zdravotný stav zrejme taký, že si vyžaduje uz len tzv. doliečenie, ktoré môžu robiť aj v skalickej nemocnici. Sú to štandardné postupy. Ale to Vám, predpokladáme, vysvetlili aj terajší ošetrujúci lekári... Ak by sa nebodaj počas hospitalizácie v skalickej nemocnici vyskytli komplikácie takého charakteru, že by ich bolo opäť potrebné riešiť v Bratislave, verte, že by Vás okamžite na Antolskú opäť previezli.
Dátum zverejnenia: 2012-09-26 10:09:34
Aká je čakacia doba na vyoperovanie nádoru z hlavy? Moja mamina musí čakať 2 mesiace. Je to normálne? Odpoveď:
Každá diagnóza sa posudzuje individuálne. Na určenie termínu operácie (iného zdravotnického výkonu) majú vplyv aj ďalšie okolnosti - najmä celkový zdravotný stav. Medzi iné okolnosti patrí vyťaženosť operačného pracoviska, množstvo akútnejších pacientov, ako v prípade vašej mamičky... Ale všetky tieto (a prípadne ďalšie) súvislosti má vysvetliť ošetrujúci lekár.
Dátum zverejnenia: 2012-09-26 10:19:03
Žijem v zahraničí a teraz som na dovolenke na Slovensku. Mám 17 mesačnú dcéru, ktorá ochorela. Má európsky preukaz poistenia... koľko by som mala platiť u pediatra za vyšetrenie? Odpoveď:
Európsky preukaz zdravotného poistenia garantuje jeho držiteľovi nárok na potrebnú zdravotnú starostlivosť počas pobytu na Slovensku. Za bežnú zdravotnú starostlivosť by ste nemali platiť nič. Nanajvyš za úkony (služby), za ktoré platia aj domáci poistenci. Cenník výkonov a služieb má sprístupniť každý poskytovateľ zdravotnej starostlivosti na viditeľnom mieste vo svojej ordinácii.
Dátum zverejnenia: 2012-09-04 11:02:40
Som študent v ČR s trvalým pobytom v SR. Je možné si nechať vykonať preventívnu zubnú prehliadku v ČR, aj keď mám zubárku v mieste môjho bydliska?
Medzi preventívnou prehliadkou a bežným poskytovaním stomatologickej starostlivosti je priama súvislosť, preto to treba riešiť so zdravotnou poisťovnou, ktorá uhrádza preventívne prehliadky, ako aj časť bežných stomatologických výkonov. Dátum zverejnenia: 2012-09-03 13:35:06
Gynekológ ma poslal na diabetologické vyšetrenie pri zistení možnej tehotenskej cukrovky. U danej lekárky som bola 2 x (na vyšetrení a po výsledky), ale cítila som sa tam dosť zle. Lekárka bola veľmi nepríjemná. Ako mám postupovať pokiaľ chcem od nej odísť a prejsť k inej?
Ak s touto špecialistkou nie ste spokojná, a nemáte s ňou písomnú dohodu o poskytovaní zdravotnej starostlivosti, bez problémov môžete odísť k inému lekárovi. Ale lepšie bude, ak sa poradíte vo svojej zdravotnej poisťovni, kde by vám mohli odporučiť iného, so zdravotnou poisťovňou zmluvného diabetológa.
Dátum zverejnenia: 2012-08-31 08:58:03
Chcela by som deťom zmeniť lekárku. Pôvodná mi nechce uvoľniť kartu. Vraj mám si pytať lístok od budúcej lekárky, aby mi mohla vydať kartu. Čo mám robiť, ako postupovať?
Už lekárka vám dala radu, ktorá zodpovedá zákonnému postupu pri zmene lekára-pediatra. Ak máte dohodnutého nového pediatra, ten si má zdravotnú dokumentáciu písomne vyžiadať od pôvodnej lekárky. Zodpovednosť za jej bezpečnosť nesie lekár. Pôvodná lekárka musí žiadajúcemu lekárovi do 7 dní zaslať/odovzdať požadovanú zdravotnú dokumentáciu, alebo jej identickú kópiu. Pôvodná lekárka si môže nechať originál, a pre nového lekára musí vyhotoviť identické kópie záznamov zo zdravotnej dokumentácie, ktoré nový lekár požaduje. Poistenec, resp. jeho zákonný zástupca pri zmene lekára zdravotnú dokumentáciu nemá dostať do rúk. Ak na základe písomnej žiadosti ju pôvodna lekárka vydá (lebo aj to je možné), bude to na jej zodpovednosť. Dátum zverejnenia: 2012-08-31 09:01:44
Kde si môžem overiť, že lekár vykonávajúci nejakú prax nemá náhodou pozastavenú licenciu alebo niečo podobné. Pod kódom lekára som také overenie nenašla. Na čo slúži kód lekára? Odpoveď:
Licenciu lekárom vydáva Slovenská lekárska komora, ktorá ju môže napr. aj na návrh ÚDZS pozastaviť, alebo odobrať. Overiť si to môžete v Slovenskej lekárskej komore. Kódy prideľuje ÚDZS doživotne tým zdravotníckym pracovníkom, ktorí oň požiadajú po preukázaní príslušnej odbornej spôsobilosti (licencie) na výkon odborných činností. Kód lekára/poskytovateľa je identifikátor voči zdravotným poisťovniam na vykázanie výkonov, a voči iným institúciam, s ktorými lekár/poskytovateľ komunikuje, resp. pre tieto inštitúcie vydáva potvrdenia, stanoviská a pod.
Dátum zverejnenia: 2012-08-28 13:34:13
Môjho syna prepustili z nemonice ešte 21.07.2012 no dodnes nemáme prepúšťaciu správu. Lekárka nie je schopná to vypísať. Na koho sa máme obrátiť.
S písomnou žiadosťou sa obráťte na vedenie nemocnice. Podľa zákona č. 576/2004 Z.z. o zdravotnej starostlivosti sa prepúšťacia správa nemá vydávat poistencovi do rúk. Pri prepustení osoby z ústavnej starostlivosti ošetrujúci lekár vyhotoví lekársku prepúšťaciu správu dňom prepustenia a bezodkladne ju odošle príslušnému všeobecnému lekárovi, resp. inému ošetrujúcemu lekárovi, ak k prijatiu do ústavnej starostlivosti došlo na základe jeho odporúčania, alebo inému poskytovateľovi ústavnej starostlivosti, ak ide o preloženie k inému poskytovateľovi ústavnej starostlivosti.
Dátum zverejnenia: 2012-08-27 08:08:57
Je možné zrušiť prihlášku na zmenu zdravotnej poisťovne, v prípade, že mi zamestnanec poisťovne Union poskytol nepravdivé informácie? Povedal mi, že hoci aj vyplním prihlášku na zmenu, do týždňa si mám zmenu zvážiť a budem telefonicky kontaktovaná, či naozaj potvrdzujem prihlášku. O týždeň mi volala zamestnankyňa poisťovne Union, povedala som jej, že si neželám zmenu zdravotnej poisťovne. Napriek tomu mi z Unionu prišiel list, že moja priháška bola na prepoistenie úspešne prijatá. Podala som aj sťažnosť do poisťovne Union, ale dostala som negatívnu odpoveď s tým, že budem prepoistená a že prihláška bola podaná v súlade zo zákonom. Ja si to však nemyslím. Preto sa pýtam, či je možnosť zostať v pôvodnej Všeobecnej zdravotnej poisťovni. Odpoveď:
Ak ste podpísali prihlášku na zmenu zdravotnej poisťovne, jej zrušenia sa môžete písomne domáhať v tej ZP, do ktorej bola podaná - formou bežnej žiadosti. Ak ste prihlášku dobrovoľne podpísali, zdravotná poisťovňa žiadosť o storno nemusí akceptovať. Dosiahnuť to môžete len ak viete preukázateľne potvrdiť uvedené zavádzajúce informácie zamestnanca zdravotnej poisťovne. ÚDZS však nemá zákonné možnosti prihlášku zrušiť alebo nariadiť zdravotnej poisťovni jej zrušenie.
Dátum zverejnenia: 2012-08-20 14:27:25
13-ročný chlapec má obrovsky hemangiom a stále sa zväčšujúcu spodnú peru. Myslíme si, že lekári zanedbali svoju lekársku starostlivosť. Chceli by sme hemangiom dať operovať v Rakúsku. Na koho sa máme obrátiť a koľko nám doplatí poistovňa?
O informácie požiadajte zdravotnú poisťovňu chlapca. Ona môže schváliť poskytnutie zdravotnej starostlivosti v Rakúsku, informovať o možnostiach, aj o finančných úhradách. Dátum zverejnenia: 2012-07-13 08:58:20
Ako mám postupovať ak môj obvodný lekár mi nechce vydať zdravotnú dokumentáciu? Chcem ísť k inému lekárovi. Akým právom mi nechce dať zdravotnú dokumentáciu??? Veď je to môj majetok. Všetky úkony sú hradené z mojej poistky. Odpoveď:
Zdravotná dokumentácia nie je Váš majetok, ani majetok lekára. Zdravotná dokumentácia je súčasť poskytovania zdravotnej starostlivosti. Zodpovednosť za jej bezpečnosť nesie lekár. Preto ju nemusí dať poistencovi do rúk. Novému lekárovi ju má odovzdať preukázateľne - zvyčajne poštou do 7 dní od vyžiadania. Dátum zverejnenia: 2012-06-05 11:14:20
Mám nárok na položkovite rozpísanú sumu fakturovanú za pobyt v nemocnici, keď to mám plne uhradiť? Na faktúre je uvedená len jedna suma. Na pobočke VšZP mi bolo povedané ,,že načo mi to je" a písomne mi odpovedali, že uvedená suma je dohodnutá zmluvne medzi poisťovňou a nemocnicou. Neochota dať mi požadované údaje mi vtláča pocit niečoho nečistého.
Je samozrejmé, že ak máte niečo platiť, máte nárok presne poznať sumy jednotlivých položiek, z ktorých sa skladá celková suma fakturovanej úhrady.
Dátum zverejnenia: 2012-04-23 13:21:14
Som po reoperácii bedrového kĺbu. Operatér mi povedal, že návrh na kúpeľnú liečbu mi vypíše môj obvodný lekár, ten ma zasa odporučil na ortopéda.Kde je pravda. Prečo si mňa, s dvoma barlami, keď sa mi zle presúva z miesta na miesto, oni "posúvajú" a vyhovárajú sa jeden na druhého. Operovali ma v Bratislave a pochádzam z okresu Ilava. Čo mám robiť, kto mi to vlastne má vypísať a keď mi to nechce vypísať ako ho prinútiť. Odpoveď:
Za posudzovanie nároku na kúpeľnú liečbu a so zaradením do príslušnej skupiny je zodpovedný ošetrujúci lekár, ktorý zároveň podáva návrh na kúpeľnú liečbu. Preto sa s písomnou žiadosťou o vyjadrenie obráťte na neho. Keďže podľa vašich informácií sa lekári vyhovárajú jeden na druhého, o riešenie požiadajte svoju zdravotnú poisťovňu. Dátum zverejnenia: 2012-04-18 13:16:25
Rieši Úrad pre dohľad nad zdravotnou starosllivosťou aj rozhodnutia posudkového lekára Sociálnej poisťovne, ktorý zle rozhodol pri posúdení zdravotného stavu? Odpoveď:
Nie, náš ÚDZS nemá kompetencie vyjadrovať sa a riešiť posudkovúu činnosť lekárov, ktorú vykonavájú pre Sociálnu poisťovňu. Námietky môžete uplatniť, v súlade s poučením v rozhodnutí, v Sociálnej poisťovni. Dátum zverejnenia: 2012-04-18 13:29:21
Spadla som v práci - pracovný úraz, otras mozgu. Pobyt v nemocnici 6 dní, odporúčania neurológa - pravidelná návšteva psychiatra, pravidelná návšteva neurológa. Chcem vedieť ako dlho môžem byť na PN-ke, lebo bolesti hlavy pretrvávajú a mám časté výpadky pamäti.
Zdravotný stav a s tým spojenú dočasnú práceneschopnosť posudzuje ošetrujúci lekár. Na základe e-mailových informácií sa potreba dočasnej práceneschopnosti nedá posúdiť.
Dátum zverejnenia: 2012-04-18 13:34:49
Ako pravidelná darkyňa krvi som povinná u lekára vystáť poradie na ošetrenie, alebo mám prednosť? Odpoveď:
Z pozície darcovstva krvi poistencovi nevzniká nárok na prednosť pri poskytovaní zdravotnej starostlivosti. Poradie pri ošetrovaní určuje lekár. Dátum zverejnenia: 2012-04-18 13:41:32
Aká je možnosť zo strany zamestnávateľa si preveriť opodstatnenosť dlhodobej PN zamestnancov, ktorí sú už 4 mesiace PN len z dôvodov, že majú byť prepustení z práce z organizáčnych dôvodov a k danému termínu nevykazovali žiadnu nemoc.
O prípadné riešenie požiadajte Sociálnu poisťovňu. Náš úrad nemá dosah na lekárov v oblasti nimi posudzovanej dočasnej práceneschopnosti, preto sa touto problematikou nezaoberá.
Dátum zverejnenia: 2012-03-06 09:47:46
Od roku 2008 chodím s mojou mamou do fakultnej nemocnice s poliklinikou v Žiline, kde sa podrobila už druhej operácií- výmena kolenných kĺbov. Doteraz sme nemali problém za tie roky sa objednať na kontrolu telefonicky. Po poslednom telefonickom rozhovore nám sestrička oznámila, že nás neobjedná telefonicky, ale že sa musíme prísť osobne zapísať do objednávacej knihy. Sme od Púchova.
Otázka: Je to v dnešnej dobe pre týchto chorých ľudí o barlách etické zo strany zdravotnej starostlivosti?
Je z ministerstva zdravotníctva zakázané objednávať sa telefonicky na bežnú kontrolu po operácií?
Pokúste sa problém objednávania riešiť priamo s vedením uvedeného zdravotníckeho zariadenia. Telefonická výmena informácií v oblasti poskytovania zdravotnej starostlivosti sa neodporúča. Telefonické poskytovanie informácií o zdravotnom stave pacienta je v rozpore so zákonom. Dátum zverejnenia: 2012-03-06 10:15:55
Mám nárok na odškodné za zdravotný stav? Od malička dobre nepočujem a mám 27 rokov a som slobodná mamička. Odpoveď:
Náš úrad sa nevyjadruje k problematike náhrady škody v prípade nesprávne poskytovanej zdravotnej starostlivosti, pretože náhradu škody nerieši. O radu požiadajte nezávislého právnika.
Dátum zverejnenia: 2012-01-04 08:36:46
Ako sa dá zistiť a kde, koľko poisťovňa zaplatila môjmu zubárovi za rok 2011.
Požiadajte svoju zdravotnú poisťovňu o výpis z účtu. V ňom sa to môžete dozvedieť.
Dátum zverejnenia: 2012-01-04 11:49:42
Zhubný či nezhubný nádor? Mame zistili cistu okolo obličiek, ale neupresnili o akú cistu ide, až o 3 mesiace. Dnes bola na druhom vyšetreni. Keby bola cista zhubná, oznamili by jej to? Tri mesiace sú dlhá doba, neišlo o neadekvátný postup? Odpoveď:
Zdravotný stav človeka sa môže meniť zo dňa na deň, ale aj v priebehu jedného dňa, či v priebehu minút... Preto vysvetlenie ku konkrétnej liečbe má dať vasej mamičke ošetrujúci lekár. Ak liečbu považujete za nesprávne vedenú, môžete písomne požiadať náš Úrad o prešetrenie správnosti poskytovania zdravotnej starostlivosti. Dátum zverejnenia: 2012-01-04 11:54:21
Ako mám postupovať ak jediný liek, ktorý sa dá v mojom prípade použiť na liečbu sa na Slovensko nedováža od júna 2011. V nemocnici liek nemajú, ani generikum. Navrhnite, ako mám postupovať, keď nepomáha ani preliečenie infúziami.
Ak skutočne (ako píšete) neexistuje v SR ani adekvátna náhrada na liečbu vášho ochorenia, ošetrujúci lekár príslušného oddelenia má požiadať zdravotnú poisťovňu resp. ministerstvo zdravotníctva o dovoz tohto lieku zo zahraničia.
Dátum zverejnenia: 2012-01-02 10:02:45
Na základe falošnej prihlášky som od 1.1.2012 preregistrovaný z VšZP do ZP Dôvera. Za posledných 5 rokov je to štvrtý pokus na moju preregistráciu. Trikrát som podal sťažnosť na ÚDZS, trikrát to bolo prešetrené, trikrát bola stornovaná falošná prihláška. Čo mám robiť teraz, aby sa stornovala aj táto prihláška a aby sa to viackrát neopakovalo.
Vo vzťahu k tejto prihláške už nemusíte robiť nič, podnet prešetríme. Ak sa situácia pravidelne opakuje, mali by ste osloviť ZP, do ktorej ste boli falošne prepoistený a zistiť kto za vás prihlášku podal. Svoj vzťah voči tejto osobe musíte riešiť v občiansko-právnom konaní, ak vám týmto konaním vznikla škoda, alebo priestupkovým konaním.
Dátum zverejnenia: 2011-12-01 08:55:36
Vo februári 2011 som pri zdvíhaní panciera vo dvojici utrpel pracovný úraz. Úraz bol riadne zdokumentovaný v Knihe pracovných úrazov(+ jeden svedok). Zo strany zamestnávateľa mi bol prac.úraz priznaný, avšak chirurg mi na poslednej kontrole odmietol obodovať úraz ako pracovný úraz. Ako mám postupovať ďalej a kto mi môže uznať tento úraz ako pracovný? Odpoveď:
Náš úrad v súlade so zákonom prešetruje správnosť poskytovania zdravotnej starostlivosti. Na posudkovú činnosť lekárov nemáme dosah, neprešetrujeme ju. O informácie, ako problém riešiť požiadajte poisťovňu, pre ktorú má byť posudok vypracovaný. Dátum zverejnenia: 2011-11-29 08:35:11
Svokra objednali na chirurgický zákrok, operáciu pankreasu s podozrením na zhubný nádor. Operáciu aj hospitalizáciu bez konzultovania či aspoň oznámenia preložili o 7 dní neskôr. V pondelok bol hospitalizovaný, zo strany lekárov žiadne informácie... Odpoveď:
Predovšetkým poskytovateľ, resp. ošetrujúci lekár má vysvetliť dôvody zmeny termínu. Prípadny ďalší postup konzultujte s ním alebo so zdravotnou poisťovňou pacienta. Nas UDZS nema dosah na riesenie tejto problematiky.
Dátum zverejnenia: 2011-11-25 13:56:37
Opäť Vám píšem ohľadom problémov so zubárkou a chcem Vás poprosiť, aby ste mi napísali či je normálne to čo spravila. Našla som si nového zubára, ktorého sestrička mi povedala, že mám od pôvodnej zubárky vypýtať kartu a prísť. Tak som išla za zubárkou, aby mi kartu vydala.Sestrička prišla s papierikom, že mám vyplatiť 6 euro za vydanie karty. Povedala, že je to vydanie administratívneho dokumentu, za ktorý sa platí. Keďže som konečne chcela odísť od tejto pani zubárky tak som to zaplatila. Na pokladničný doklad mi napísala dôvod platenia: krátky administratívny úkon. Ešte v marci som Vám písala, že odo mňa zobrala 40 euro za ústnu hygienu, po ktorej ma týždeň boleli ďasná a zase mi vydala doklad, na ktorom stálo, že pacient súhlasí s platobnými podmienkami v tejto ambulancii. Ale pani zubárka ma nikdy nijako neinformovala o platobných podmienkach v jej ambulancii, nenašla som to ani na jej internetovej stránke a som poistená v zdravotnej poisťovni dôvera, ale nemám pocit, aby mi niečo v jej ambulancii poisťovňa preplatila. Ak áno a to som ešte nezisťovala tak zaplatila poisťovňa a aj ja. Možno som si to mala sama zistiť, ale myslím, že lekár by mal pacienta informovať o podmienkach a nie až po úkone. Na čo mám poisťovňu, keď aj tak musím všetko platiť sama.Neviem na koho sa mám obrátiť, ale som hrozne rozčúlená, že sa takéto veci v našej krajine dejú v takej citlivej oblasti ako je zdravie. Odpoveď:
Zdravotná dokumentácia sa nevydáva poistencovi do rúk, ale preberajúcemu (novému) lekárovi/zubárovi, tak aby to bolo preukázateľné - napr. poštou. 6-eurovej platbe by ste sa vyhli, ak by nový zubár postupoval v súlade so zákonom, t.j. ak by on písomne žiadal (nie cez poistenca) zdravotnú dokumentáciu... Prípadné dvojité platby si overte vo svojej zdravotnej poisťovni. Keď zubár nemá cenník v čakárni, v zdrvaotnej poisľovni majú informovať, ktoré výkony zubárom uhrádzaju, a ktoré si platí poistenec sám. Dátum zverejnenia: 2011-10-07 11:48:25
Chcel by som sa spýtať na možnosť vyšetrenia MR krčnej chrbtice.Pred pol rokom ma liečil neurológ. Závraty sa mi už 3x vrátili.Pre podozrenie poškodenia vestibulárneho aparátu užívam liek,ktorý mi neurológ odporučil.Teraz som podstúpil rehabilitáciu a stav sa mi zlepšil. Bol som aj na vyšetreniach sluchu,ciev a nezistilo sa mi nič závažné.Ja si myslím,že to mám z chrbtice-mal som toho roku úraz.Bojím sa,že sa mi to zase vráti.Kde mám žiadať o dôkladné vyšetrenie /MR,CT/ pri regrese. Ako samoplatcovi je to veľmi nákladné a pri liečbe správna diagnostika je veľmi dôležitá.
Ďalší postup konzultuje s ošetrujúcim lekárom - buď svojim všeobecným (obvodným), alebo špecialistom. Náš úrad prešetruje správnosť poskytovania zdravotnej starostlivosti v konkrétnych-adresných prípadoch, pričom neposkytujeme poradenstvo, resp. informácie, ktoré sa týkaju liečebných postupov.
Dátum zverejnenia: 2011-10-07 08:46:10
Moja matka zomrela v skalickej nemocnici. Nie som spokojná s výsledkom šetrenia trnavskej pobočky ÚDZS. Kde sa môžem ešte sťažovať.
Môžete tak urobiť na ústredí nášho ÚDZS, Odbor dohľadu nad zdravotnou starostlivosťou, Žellova 2, 829 24 Bratislava.
V sťažnosti je potrebné predložiť nové skutočnosti, resp. preukázať, že na niektoré otázky neboli dané odpovede. Nestačí iba konštatovanie nespokojnosti so závermi dohľadu.
Dátum zverejnenia: 2011-10-06 08:05:39
Pacient má alergickú reakciu na lieky. Pľuzgieriky, svrbenie tela, vypadávanie vlasov, lámanie nechtov, bola krv v stolici, po zjedení do cca 15 min ide na záchod, výlučok je formovaný, cíti sa slabo, potí sa nadmerne a zvyšuje sa mu tlak až nad 200. Je to kardiak, točí sa mu hlava, motá ho, ťahá doľava, napína na zvracanie, ale nezvracia.
Tento stav sa nedá riešiť iba rýchlou zdrav. službou. Poradte mi, ako sa má takýto prípad liečiť. Ako možno absolvovať detoksikáciu a ako sa mám dostať k odborníkom na žalúdok, črevá a pečeň. Ak mi chcete napísať, že sa mám obrátiť na internistu – kardiologa, tak sa ani neunúvajte. Dúfam, že ma pochopíte správne a ozvete sa. Priznám sa, že ani od vás si veľa nesľubujem.
Hoci ani nevieme, či nejakú odpoveď chcete, na e-maily reagujeme: Liečbu cez e-mailovu korešpondenciu však pokladáme za nesprávnu, nekorektnú. Potom by nemuseli existovať zdravotnícke zariadenia.
Keď už neveríte lekárom, môžete si kúpiť publikáciu typu domáci liečiteľ a môžete sa liečiť sama... Napriek vášmu pesimizmu, navrhujeme, aby ste hľadali riešenie - napríklad zmenou lekára. No ak sa domnievate, že lekári vám nesprávne poskytujú zdravotnú starostlivosť, môžete písomne poziadať náš úrad o prešetrenie ich postupu. Dátum zverejnenia: 2011-09-28 10:25:57
Ktorý zákon (nariadenie) hovorí o povinnej pitve pacienta,čo umrel pri prevoze sanitkou? Odpoveď:
Vykonávanie pitvy upravuje zákon č. 581/2004 Z.z vo svojom § 48. Pri úmrti v sanitke, ktorá je zdravotníckym zariadením, prehliadajúci lekár nariadi pitvu.
Dátum zverejnenia: 2011-09-12 13:06:55
Môj obvodný lekár mi poslal list (pozvánku)na zdravotnú prehliadku lebo mám 24 rokov. Je to povinné? Hrozia mi sankcie keď nebudem prítomný? Ja som nebol na zdravotnej prehliadke asi 7 rokov. Takéto zdravotné prehliadky nie sú povinné ako napr. očkovanie?
Absolvovanie preventívnej prehliadky nie je povinnosťou, ale právom poistenca. Preventivnou prehliadkou sa ošetrujúci lekár môže včas dozvedieť prípadne problémy, ešte v čase, keď subjektívne nepociťujete žiadne zdravotné problémy. Každý občan má právo na bezplatnú preventívnu prehliadku u všeobecného lekára resp. pediatra, stomatológa, gynekológa a urológa. Výzvu na preventívnu prehliadku považujte za profesionálny záujem lekára o zdravotný stav svojho poistenca. Navyše zamestnávateľ musi pracovníka uvoľniť na prehliadku bez toho, aby si čerpal z dovolenky. Zákon umožňuje čerpať dovedna 7 pracovných dní do roka na návštevu lekára (čas strávený u lekára sa sčíta).
Dátum zverejnenia: 2011-09-12 14:34:24
Moja obvodná lekárka mi zadržiava zdravotnú dokumentáciu. Osobne jej bol doručený lístok, aby ju poslala mojej novej lekárke.Dodnes ju nemá. Ako sa mám dostať ku svojej karte keď ju lekárka nechce poslať.Lístok dostala 29.7.2011 potom som jej telefonovala nech ju odošle. Napriek tomu moja nová doktorka ju nedostala. Ako postupovať.
O riešenie požiadajte odbor zdravotníctva úradu príslušného samosprávneho kraja.
Dátum zverejnenia: 2011-09-06 14:30:58
Ako je to s lekárom, ktorý má pečiatku pre deti a dorast. Môže ho navštevovať už 22-ročný zamestnaný človek?
Môže. Pre lekára s atestáciou pre pediatriu a dorast je vekovou hranicou jeho poistencov 26 rokov. Ak uvedený lekár má iba atestáciu pediatra - hranicou je vek 18 rokov. Vtedy môže starším osobám poskytovať len neodkladnú zdravotnú starostlivosť. Dátum zverejnenia: 2011-09-06 14:35:22
7-mesačný syn bol vo februári ako 5 tyždňový operovaný na šedý zákal. 26.mája nám lekárka oznámila, že je potrebné kontrolné vyšetrenie v celkovej anestéze. Museli sme poisťovňu najskôr požiadať o schválenie. Doteraz však táto žiadosť schválená nebola, momentálne je vraj 4 v poradí na schválenie - už 3 týždne. Poisťovna argumentuje tým, že pred ním je už 60 detí schválených a najskôr musia byť hospitalizované tieto deti. V nemocnici nám povedali, že voľné termíny majú, že deti ktoré sú schválenie sú buď choré alebo sa na hospitalizáciu zatiaľ neobjednali. Je možné podať v takomto prípade podnet na úrad pre dohľad, nakoľko si myslíme že poisťovňa bezdôvodne brzí liečenie, ktoré predpísal lekár.
Poskytovateľ nemôže určovať termín prijatia bez predchádzajúceho súhlasu zdravotnej poisťovne. Len v prípade, ak sa jedná o neodkladnú zdravotnú starostlivosť, ktorá je taxatívne zadefinovaná v zákone č. 576/2004 Z. z. smie poskytovateľ prijať poistenca na hospitalizáciu aj bez predchádzajúceho súhlasu zdravotnej poisťovne. Podnet na úrad je samozrejme možné podať, odporúčame však riešiť uvedenú problematiku s príslušnou zdravotnou poisťovňou
Dátum zverejnenia: 2011-07-15 13:52:44
Pobočka UDZS prešetruje zdravotnú starostlivosť. Ale sprchovanie v studenej kúpeľni, zaslala na prešetrenie nemocnici. Preto sa pýtam, ako ďalej postupovať, keď nie som spokojná s odpoveďou.
Môžete o to požiadať odbor zdravotníctva Úradu Trnavského samosprávneho kraja. UDZS však prešetril aj ošetrovateľskú starostlivosť. Odpoveď aj k tejto otázke dostanete po ukončení dohľadu.
Dátum zverejnenia: 2011-07-15 13:38:00
V Skalickej nemocnici mi zomrela matka na zápal pľúc. Bola imobilná. Sestričky ju osprchovali v studenej kúpeľni, sťažovala sa, že jej bola veľká zima. Podali sme sťažnosť v nemocnici,ale odpovedali, že ju neosprchovali. Prosím vás kde sa môžem odvolať.
Ak chcete dať prešetriť poskytovanú zdravotnú starostlivosť, pošlite žiadosť na trnavskú pobočku nášho ÚDZS. Dátum zverejnenia: 2011-07-13 13:59:58
Podala som sťažnosť na sestričku v nemocnici - na sekretariáte riaditeľa. Keď nie som spokojná s odpoveďou, kde sa môžem odvolať.
Keďže neuvádzate dôvody, pre ktoré ste sa sťažovali na zdravotnú sestru, nevieme kam vás nasmerovať... Náš úrad totiž rieši správnosť poskytovania zdravotnej starostlivosti, na čo nepoukazujete.
Dátum zverejnenia: 2011-07-13 12:37:56
Som Slovenka študujúca v zahraničí(SLO).Koncom tohto roka by som mala rodiť. Kvôli škole budem však rodiť v Slovinsku. Sociálne pracovníčky mi nevedia povedať ako to bude z materskou dovolenkou,keďže som občiankou SR. Obraciam sa na vás o pomoc. V Slovinsku som už 6 rokov. Mám tu poistenie,a všetky ostatné zaležitosti. Neviem kam sa mám obrátiť o radu. Odpoveď:
Podľa právneho názoru ÚDZS ako slovenského styčného orgánu pre koordináciu vecných dávok podľa nariadení ES č. 883/2004 a 987/2009 ak máte bydlisko a ste poistená v Slovinsku aspoň pre jedno riziko, uplatňuje sa na vás legislatíva sociálneho zabezpečenia Slovinska. Priznanie peňažných dávok v materstve nie je založené na občianstve, ale na poistení. Vo veci nároku na peňažné dávky v materstve vám preto odporúčame obrátiť sa na príslušnú slovinskú inštitúciu: Center za socialno delo Ljubljana Bežigrad, Centralna enota za starševsko varstvo in družinske prejemke, Livarska ul. 1, Ljubljana. Dátum zverejnenia: 2011-06-07 08:23:14
Zaujímalo by ma, či rozhodnutie, ktorým ma váš úrad informuje o preskúmaní môjho podnetu musí obsahovať aj poučenie, prípadne, či je možné sa proti rozhodnutiu odvolať, ak tam takáto možnosť nie je priamo uvedená. Rozhodnutie vydala pobočka vášho úradu. Odpoveď:
Náš ÚDZS na základe podnetu konal voči poskytovateľovi. Voči nemu dohľad ukončil buď prerokovaným protokolom, alebo pri pokračujúcom správnom konaní vydal (vydá) rozhodnutie. Tam poučenie o podaní námietok (odvolaní) je. Osoba podávajúca podnet na prešetrenie poskytovanej zdravotnej starostlivosti nie je účastníkom dohľadu, ani prípadnáho správneho konania, preto jej je doručované iba oznámenie o zisteniach dohľadu, preto v odpovedi nie je uvedené poučenie s možnosťou odvolania sa proti výsledkom dohľadu. Napriek tomu námietky s uvedením otázok, na ktoré ste nedostali odpoveď môžete zaslať úradu, ktorý posúdi postup pobočky pri dohľade.
Dátum zverejnenia: 2011-06-06 14:36:04
Je štandardný postup ak mi lekár po vyšetrení dá podpísať papier, že súhlasím s jeho liečbou?
Lekár po vyšetrení je povinný poistencovi vysvetliť a navrhnúť spôsob liečby a požiadať ho, či s postupom súhlasí. Ak navyše požaduje písomný súhlas, je to v súlade so zákonom. Dátum zverejnenia: 2011-06-06 14:53:53
Mám problém vyhladať svoju zubárku u ktorej som už dlhší čas nebol. S tým súvisí aj moja zdravtná dokumentácia. Existuje nejaká databáza kde by som mohol vyhľadať svojho lekára podla môjho mena? Odpoveď:
Jednou z možností je hľadať prostredníctvom Vašej zdravotnej poisťovne. Ďalšou -obráťte sa na odbor zdravotníctva úradu samosprávneho kraja.
Dátum zverejnenia: 2011-05-25 09:33:49
Poraďte mi prosím ako dostať od neurológa správy o vyšetreniach, ktoré nechce
dat do ruky lebo všetko je v počítači a nemôžem zmeniť lekára lebo ten bez týchto dokumentov nenapíše lieky. Trvá to skoro dva roky. Nie je to porušenie práv pacienta? Ako máme postupovat?
Na objektívne posúdenie počínania neurológa by sme potrebovali poznať aj jeho vyjadrenie. Ale ak o správy požiada váš všeobecný (obvodný) lekár, neurológ mu ich je povinný poskytnúť.
Dátum zverejnenia: 2011-05-20 08:40:47
Detská stomatologička odmieta ďalej ošetrovať, robiť preventívne prehliadky mojích detí. Ak ich má ďalej ošetrovať, dala nám podmienku, aby aspoň jeden z rodičov patril tiež k nej. Nesúhlasili sme. A tak nám povedala aby sme našli deťom iného stomatológa. Nám sa iného nepodarilo nájsť a tak musíme ostať u nej. Má na to stomatológ právo? Kto má takýto postup stomatologičky riešiť? Odpoveď:
Problém by mal vyriešiť odbor zdravotníctva príslušného úradu samosprávneho kraja. Odmietnuť poskytovať zdravotnú starostlivosť môže zubnár iba z taxatívne určených dôvodov: ak by tým prekročil svoje únosné pracovné zaťaženie (tento dôvod sa nevzťahuje na osobu, ktorá má trvalý pobyt alebo prechodný pobyt v určenom zdravotnom obvode), ak osobný vzťah zdravotníckeho pracovníka k osobe, ktorej sa má zdravotnú starostlivosť poskytovať, alebo k jej zákonnému zástupcovi nezaručuje objektívne hodnotenie jej zdravotného stavu.
Dátum zverejnenia: 2011-05-17 11:25:59
Som poistený vo VšZP, od roku 1996 som nemal žiadne vážne problémy a doktora navštívim max. raz za rok. Teraz si potrebujem dať spraviť predné zuby, a že vraj u nás vo Svidníku VšZP nepodpísala zmluvy so zubármi. Čo je to za nehoráznosť... Poistenci Dôvery s tým problém nemajú. Môžem v takejto situácii prestúpiť do inej ZP, ak je problém z vyšetrením?
To je to: ....že vraj.... Škoda, že ste si informácie neoverili tam, kde ste mali - priamo vo Všeobecnej ZP. Určite by Vám povedali, že vo Svidníku (resp. v okrese SK) majú uzatvorené zmluvy so všetkými 17 stomatológmi do 30.6. a teraz VšZP so všetkými zmluvy predlžuje, resp. uzatvára na dalšie obdobie. Požiadať o zmenu zdravotnej poisťovne môžete aj teraz, ale platná bude až od 1.1.2012. Dátum zverejnenia: 2011-05-17 11:10:26
Všeobecný lekár ma poslal na vyšetrenie k alergologičke no bez zdravotnej dokumentácie. Dal mi len výpis zo zdravotnej dokumentácie čo je na jednom papieri a nič sa tam nespomína o alergií, ktorú som mal pred niekoľkými rokmi. Je povinný mi vydať zdravotnú dokumentáciu v tomto prípade? Prípadne môžem od neho žiadať finančnú náhradu za cestovné pokiaľ ma alergologička nevyšetrí? Odpoveď:
Výpis zo zdravotnej dokumentácie by mal byť pre špecialistu dostačujúci...
Ale o vysvetlenie, či to skutočne stačí požiadajte svojho všeobecného lekára. Predovšetkým on má zodpovedať na všetky otázky, na to, či pre vyšetrenie u špecialistu bude stačiť výpis. A odpovedať by mal aj na to, či uhradí cestovné náklady v prípade, ak vás alergologička pre nedodstatočné informácie od všeobecného lekára nevyšetrí.
Dátum zverejnenia: 2011-05-17 10:08:58
Chcela by som si zmeniť gynekológa, ale moja terajšia gynekologička mi nechce vydať zdravotnú kartu (výpis). Ako dôvod uvádza, že kartu mi môže vydať najskôr 6 mesiacov od posledného vyšetrenia. Ináč musím zaplatiť poplatok 15 EUR, za predčasné zrušenie dohody, lenže ja som žiadnu dohodu teraz nepodpisovala. Má gynekologička nárok takto mi nevydať kartu (výpis) do doby 6 mesiacov od posledného vyšetrenia? A čo ak by som v priebehu tých 6 mesiacov potrebovala nejaké vyšetrenie, znova musím čakať ďalších 6 mesiacov? To by som potom nemohla od nej nikdy odísť. Kde je sloboda výberu lekára? Odpoveď:
Zo strany gynekologičky ide o zavádzajúcu, nesprávnu interpretáciu zákonného ustanovenia, podľa ktorého môže poistenec zmeniť poskytovateľa. Zmeniť lekára môžete tak, že písomne (hoci to nie je podľa zákona nutné, ale je to nespochybniteľné) odstúpite od dohody s pôvodnou gynekologičkou (platnosť a účinnosť dohody končí prvý deň kalendárneho mesiaca po doručení odstúpenia) alebo sa dohodneme na skončení dohody a uzavriete zmluvu s novým (buď tak, aby poskytovanie zdravotnej starostlivosti nadväzovalo alebo pokojne aj s odstupom…). Ak zmenu nahlásite zdravotnej poisťovni, tá ju musí rešpektovať, s tým, že dohoda má byť akceptovaná zdravotnou poisťovňou od prvého dňa mesiaca po uzavretí a oznámení zdravotnej poisťovni.
Uvedené postupy je však potrebné komunikovať so zdravotnou poisťovňou.
Ani uvedený poplatok (15 €)nemá oporu v zákone. Dátum zverejnenia: 2011-05-17 09:56:24
Nemocnica v Malackách má internú ambulanciu,kde na vyšetrenie berú naraz aj 5 pacientov, mužov i ženy a ich vyšetrenie prebieha súčasne, čiže lekár sa pýta, pacient odpovedá, ostatní počúvajú. Zaujíma ma, či je toto v poriadku a v súlade s povinnosťou lekára zachovať mlčanlivosť?
Postup zdravotníckych pracovníkov v tejto ambulancii je v rozpore so zákonom a Chartou práv pacienta, preto svoju konkrétnu - adresnú sťažnosť a žiadosť o riešenie adresujte štatutárnemu zástupcovi Nemocnice v Malackách, ako aj odboru zdravotníctva Úradu Bratislavského samosprávneho kraja. Pri poskytovaní zdravotnej starostlivosti má každý poistenec právo na ochranu dôstojnosti, rešpektovanie svojej telesnej integrity a psychickej integrity, na ochranu informácií a zachovanie mlčanlivosti o všetkých údajoch týkajúcich sa jeho zdravotného stavu, etický a dôstojný prístup zdravotníckych pracovníkov. Dátum zverejnenia: 2011-05-09 08:17:18
Existuje zákonná lehota na vydanie (poskytnutie) výpisu z účtu poistenca, ktorú je zdravotná poisťovňa povinná dodržať?
Zákon nestanovuje lehotu na zaslanie účtu. Povinnosť poskytnúť výpis vyplýva zdravotnej poisťovni z ustanovení zákona č. 581/2004 Z.z. Výpis vydáva a doručuje zdravotná poisťovňa žiadateľovi na základe písomnej žiadosti a zaplatenia poplatku. Poplatok za vydanie výpisu je stanovený zákonom 581/2004 Z.z. - 0,66 eura. Dátum zverejnenia: 2011-04-19 12:46:23
S gynekológom som uzavrela v minulosti zmluvu, ale nebola som u neho 3 roky, pričom zmluva nebola predĺžená. Má tento gynekológ právo žiadať poisťovňu o úhradu kapitácie aj dnes. Som povinná daného gynekológa informovať, že už nie som jeho pacientka a budem chodiť inam. Odpoveď:
Zmenu lekára je vždy vhodné konzultovať so zdravotnou poisťovňou. Dôležité pre ďalší postup je znenie zmluvy s doterajším gynekológom. Ak ste v nej mali ustanovenia o ukončení zmluvy treba ich dodržiavať. Ale ak aj také ustanovenia v dohode neboli, je slušné ukončenie spolupráce doterajšiemu lekárovi oznámiť. Kapitacia prislúcha lekárovi počas trvania zmluvného vzťahu... Ak ste ho neukoncili s gynekológom klasickým uvedeným spôsobom, ale len tak, že ste uzavreli zmluvu s novým gynekológom, aj túto skutočnosť treba oznámiť zdravotnej poisťovni. Dátum zverejnenia: 2011-04-19 12:56:06
Chcem zmeniť obvodného lekára, no keď som ho o tom informoval začal mi hovoriť o novom zákone, podľa ktorého musím dať spraviť kópiu svojej zdravotnej dokumentácie a prinesť mu ju. Alebo mu mám dať zálohu 10 € a môžem si zobrať svoju dokumentáciu a keď mu donesiem spomínanú kópiu zálohu mi vráti. Má na to právo? Som povinný robiť kópiu svojej zdravotnej dokumentácie?
Požiadavka obvodného lekára nemá oporu v zákone. Je to taká malá obštrukcia - chce si nechať kópiu (hoci nemusí), ale zhotovenie kópie niečo stojí... Takto platbu za zhotovenie kópie posúva na vás. Ak poukazuje na "nový zákon" - nech Vám ho presne identifikuje. Pretože nijaký nový zákon, ani novelizované ustanovenia doterajších zdravotníckych (ani iných) zákonov nehovoria o tom, že lekár, od ktorého poistenec odchádza, si musí nechať kópiu. Je len na lekárovi, či si nechá kópie záznamov zo zdravotnej dokumentácie, pre prípad, žeby ich neskôr potreboval na preukázanie ním poskytovanej zdravotnej starostlivosti. Vedenie zdravotnej dokumentácie má lekár zaplatené zdravotnou poisťovňou tzv. kapitáciou... Zdravotná dokumentácia je súčasťou poskytovania zdravotnej starostlivosti. Preto je zákonom stanovené, že pri zmene všeobecného lekára je predchádzajúci všeobecný lekár povinný zaslať zdravotnú dokumentáciu novému všeobecnému lekárovi do 7 dní od vyžiadania. O finančnej úhrade za odovzdanie zdravotnej dokumentácie zákon nehovorí.
Dátum zverejnenia: 2011-04-05 11:03:56
V krátkom čase budem absolvovať operáciu u súkromného, zazmluvneného lekára. Zákrok si budem samozrejme hradiť. Akou čiastkou mi prispeje ZP na úhradu môjho zákroku?
S touto otázkou sa obráťte na svoju zdravotnú poisťovňu, tam dostanete presnú odpoveď. Ak chcete aby vám bola uhradena časť, alebo všetky náklady, tak by ste sa mali v ZP o to zaujímať čo najskôr - ešte pred operáciou. Dátum zverejnenia: 2011-04-04 13:58:25
Moja neter mala úraz. Pošmykla sa na schodoch a rozrazila si bradu. Keď prišla v Považskej Bystrici na pohotovosť, odmietli ju ošetriť, lebo nemala so sebou preukaz zdravotnej poisťovne. Postupovali podľa zákona. Odpoveď:
Postup zdravotníckych pracovníkov podľa opisovanej udalosti nebol správny, hoci bol v súlade s predpismi. Na objektívnu odpoveď by sme potrebovali poznať aj argumenty poskytovateľa. V zásade pohotovosť slúži na riešenie akútnych prípadov. Totožnosť a príslušnosť k zdravotnej poisťovni sa dá preukázať a overiť aj iným dokladom než len preukazom poistenca. Napríklad iba oznámením mena a rodného čísla, portál nášho ÚDZS overí príslušnosť k zdravotnej poisťovni. Dátum zverejnenia: 2011-04-04 14:09:45
Chcem sa informovať, že či je problém ak som lekárovi špecialistovi - alerológovi poslala odstúpenie od zmluvy o posytovani zdravotnej starostlivosti a teraz som sa dozvedela, že to treba len ak odchádzam od všeobecného, gynekológa a zubára. Je možné zmeniť lekára špecialistu aj bez toho aby som ho na to upozornila? Odpoveď:
Nie, nieje to nijaký problém. Ak pravda v zmluvnom vzťahu ste nemali nejaké osobité ustanovenia... Ak ste s alergológom mali písomne uzavretú dohodu o poskytovaní zdravotnej starostlivosti, bolo korektné ho aj písomne ukončiť. Pri slobodnej voľbe lekára si môžete vybrať nového. Dátum zverejnenia: 2011-04-01 11:02:56
Odišla som od svojej zubárky pretože mám prechodný pobyt inde. Bolo ťažké nájsť si nejakého stomatológa, ale nakoniec sa mi to podarilo. Pôvodná zubárka mi spravila ústnu hygienu za 40 € čo sa mi zdalo veľmi veľa vzhľadom k tomu, že mi dokopy nič neurobila. Celkovo mi príde predražená. Keď som u nej nechala svoju starú kartu, môžem si ju po nejakom čase zobrať ak si nájdem iného stomatológa, alebo musím čakať 6 mesiacov alebo viac, kým od nej budem môcť odísť. Odpoveď:
Šesťmesačná lehota pri zmene lekára nemá nič spoločne s právom nového zubára mať k dispozícii zdravotnú dokumentáciu poistenca. Takže zákonný postup je taký, že nový stomatológ si od vašej predchádzajúcej zubárky má vyžiadať zdravotnú dokumentáciu (alebo jej identickú kópiu) a zubárka ju má do 7 dní doručiť novému zubárovi.
Dátum zverejnenia: 2011-04-01 11:10:50
Obvodný lekár ma poslal na vyšetrenie rtg žalúdka a usg pečene ľadvín. V nemocnici mi povedali, že nemajú kontrastnú látku. Ja som ale trval na ďalšom vyšetrení. Neurobili ani to. Mohli ma odmietnuť aj keby nemali môjho lekára zazmluvneného? Odpoveď:
Poskytovateľ nesmie pacienta odmietnuť ak je potrebné poskytnúť neodkladnú zdravotnú starostlivosť. Opodstatnenosť ostatných prípadov má vysvetliť poskytovateľ, alebo posúdiť zdravotná poisťovňa.Náš úrad by to posudzoval, ak by prešetroval podnet v spojitosti so správnosťou poskytovania zdravotnej starostlivosti. Dátum zverejnenia: 2011-03-04 09:27:31
Chcem sa informovať aká lehota je na vybavenie podnetu na prešetrenie poskytnutia zdravotnej starostlivosti. Podnet bol doručený na ÚDZS 22.11.2010 a do dnešného dňa som nedostala žiadnu odpoveď.
Predpokladám, že ste dostali informáciu o tom, že úrad začal. Zákonom stanovené termíny na prešetrenie podnetov úrad nemá. Je to najmä preto, že každý prípad je iný, navyše do dĺžky dohľadu môže zasiahnúť viacero okolností: viac poskytovateľov zdravotnej starostlivosti, pracovná vyťaženosť špecialistov, ktorí majú prípad posudzovať a pod. Máme však vnútorné predpisy na ukončenie dohľadov: základný je 30 dňový termín, no podľa uvedených okolností to môže byť aj 60, resp. 90 dní, ojedinele aj dlhšie. Po dohlade je o vysledkoch informovana opravnena osoba, ktora podala podnet.
Dátum zverejnenia: 2011-03-04 09:32:30
Chcem zmeniť svojho zubára. Po vyžiadaní zdravotného záznamu mi oznámil, že za potvrdenie o preventívnej prehliadke a výpis z karty si účtuje 5 eur. Je možné, aby to odo mňa požadoval?
Požiadavka zubára na úhradu nemá oporu v zákone. Zmeniť zubného lekára môžete podpisaním dohody o poskytovaní stomatologickej starostlivosti s novým zubárom. Najskôr však 6 mesiacov po podpísaní dohody s terajším zubárom. S tým súvisiace odovzdanie zdr.dokumentácie upravuje zákon tak, že o zdravotnú dokumentáciu má písomne požiadať nový lekár a predchádzajúci je povinný mu ju (alebo identickú kópiu) do 7 dní doručiť.Ak by ste s tým mali problémy, obráťte sa na odbor zdravotníctva príslušného úradu samosprávneho kraja.
Dátum zverejnenia: 2011-03-04 11:18:15
Kto je majiteľom zdrav.záznamu? Može pacient svoju kartotéku kedykoľvek žiadať od svojho obvodného lekéra? Napr. na kontrolu u iného lekára v inom meste...
Zdravotná dokumentácia je súčasťou poskytovania zdravotnej starostlivosti. Nie je majetkom lekára alebo pacienta; nemôže byť predmetom vlastnictva ani predmetom prevodu. Obvodný lekár je zodpovedný za vedenie zdravotnej dokumentácie, takže on ju môže, ale nemusí - dať k dispozícii ak pozná dôvod na poskytnutie a najmä ak má istotu, že sa mu vráti.
Riešením môže byť pisomný doklad o prevzatí zdravotnej dokumentácie, alebo o poskytnutie môže písomne požiadať lekár, ku ktorému chcete ísť. Dátum zverejnenia: 2011-02-23 08:20:13
Mám obdobný problém, ako pani predo mnou. Môj malý 14-mesačný synček trpí na zápal stredného ucha,pre neskorú diagnostiku už akútny hnisavý.Taktiež ho prijali na hospitalizáciu s tým, že ho môžem navštevovať len cez deň.Popritom ho kojím celým deň,aj v noci.Je na mňa silno naviazaný, čo mi príde úplne normálne. Myslím,že ma mohli v pohode prijať na izbu matiek, pretože viem určite,že bolo miesto.Odmietli ma ale, lebo už vedeli,že riaditeľ vydal zákaz návštev a sprevádzania osobami, pre chrípkovú epidémiu.Môj malý syn ale túto situáciu znášal veľmi zle, plakal celý den s výnimkou dvoch hodín na obed, kedy zrejme od únavy z plaču zaspal.Nemyslím si, že je takýto stres dobrý pre malé dieťa, nehovoriac o tom, že zdravotný stav vyžaduje pokoj.Dá sa udeliť v tomto prípade nejaká výnimka?
Tak ako o povolení, aj o výnimke rozhoduje poskytovateľ. Preto o poskytnutie výnimky by ste mali požiadať priamo riaditeľa uvedeného zariadenia - s argumentmi, ktoré uvádzate. Dátum zverejnenia: 2011-02-23 08:10:12
Dojčiacu matku je vraj nemocnica povinná prijať so svojim dieťaťom do nemocnice ako sprevádzajúcu osobu. Prosím vás ktorý zákon alebo vyhláška o tomto pojednáva? Chcela by som si preštudovať jeho znenie, pretože nemocnica kde budú operovať moje dieťa vraj uznáva takýto dôvod len do roku života dieťaťa. Keďže môj syn má 18 mesiacov, vraj nemám nárok strávit s ním noc na lôžku v pooperačnej izbe. Vraj sa tam môžem zdražiavať len cez deň. Mám v tejto veci nejaký právny nárok? Ako mám postupovať? Neviem si predstaviť ako by moje dieťa zaspalo už aj tak rozrušené operáciou a bez kojenia. Dieťa kojím ráno, na obed a večer pred spaním a potom podľa potreby v noci asi každé 2 hodiny. Odpoveď:
Umožnenie pobytu dojčiacej matke ako sprievodcu dojčaťa hospitalizovaného v ústavnom zdravotníckom zariadení závisí od konkrétnych podmienok a aktuálnych možností na danom oddelení.
Pobyt sprievodcu osoby v ústavnej starostlivosti, teda aj dojčiacej matky ako sprievodcu dojčaťa, je podľa § 13 a § 15 zákona č. 576/2004 Z.z. služba súvisiaca s poskytovaním zdravotnej starostlivosti.
Zákon č. 577/2004 Z.z. upravuje rozsah úhrady za služby súvisiace s poskytovaním zdravotnej starostlivosti. Podľa uvedeného predpisu je od úhrady oslobodené dojča prijaté do ústavnej starostlivosti, ak jeho sprievodcom je dojčiaca matka. Podľa výnosu MZ SR o minimálnych požiadavkách na personálne zabezpečenie a materiálno-technické vybavenie jednotlivých druhov zdravotníckych zariadení musí byť súčasťou oddelenia, ktoré poskytuje ústavnú zdravotnú starostlivosť pre deti a dorast aj priestor na ubytovanie rodiča s osobitným priestorom na osobnú hygienu v rozsahu najmenej 25% z lôžkovej kapacity oddelenia.
Dátum zverejnenia: 2011-02-11 13:30:08
Môžu nezaregistrovaní zdravotnícki pracovnici vykonávať prácu,ktorá podlieha podľa zákona povinne registrácii. Keď niesú zaregistrovaní ako sa kontroluje ich povinnosť sústavne sa vzdelávať?Kontroluje niekto,či zdravotnické zariadenia neporušujú tento zakon?
Podmienky na výkon zdravotníckeho povolania upravuje § 31 zákona č. 578/2004 Z. z., podľa ktorého je k výkonu zdravotníckeho povolania o.i. potrebná aj registrácia v príslušnej komore zdravotníckych pracovníkov. Podľa uvedeného zákona je zdravotnícky pracovník povinný oznámiť údaje na zápis do registra, oznamovať zmenu údajov a predkladať doklady o zmene údajov. Pri porušení uvedených povinností je komora príslušná na registráciu zdravotníckych pracovníkov oprávnená na uloženie pokuty zdravotníckemu pracovníkovi.
Hodnotenie sústavného vzdelávania zdravotníckeho pracovníka vykonáva komora príslušná na vedenie registra. Dátum zverejnenia: 2011-02-11 13:35:44
Na koho sa mám obrátiť ak som prešla k inému lekárovi a podpísala u neho vyhlásenie, že chcem dobrovoľne prejsť k nemu. Má skúsenosti nakoľko pôsobil v inej krajine. Môj doterajší lekár mu odmieta vydať moju kartu.Trvá to už vyše 4 mesiace, urgoval ho už niekoľko krát a povedal mi, že mu zadržuje karty viacerých pacientov. Zistili mi, že mi opäť vystúpila celiakia, mám problémy a lekár mi nevie pomôcť, nakoľko nevidí môj spis.Potrebujem kompletné vyšetrenie a odbornú pomoc kôli celiacii. Može ma lekár takto ignorovať a samovoľne zadržať kartu? Som už zúfala a prosím o radu. Odpoveď:
Zmenu lekára a s tým súvisiace odovzdanie zdravotnej dokumentácie upravuje zákon tak, že o zdravotnú dokumentáciu má písomne požiadať nový lekár a predchádzajúci je povinný mu ju (alebo identickú kópiu) do 7 dní doručiť. Keďže Váš nový lekár to nemôže dosiahnúť, je potrebné o riešenie požiadať odbor zdravotníctva príslušného úradu samosprávneho kraja. Dátum zverejnenia: 2011-02-03 09:58:11
Keď čítam odpovede mám pocit, že tento úrad vlastne nič nerieši... Načo vôbec je?
Teší nás, že čítate našu stránku. Ak popri čítaní odpovedí na otázky si prečítate aj Správy o činnosti ÚDZS za jednotlivé roky a zákon č. 581/2004 Z. z. - dozviete sa viac.
Dátum zverejnenia: 2011-02-03 08:44:52
Ak moja švagriná odišla do USA oficiálne na tzv.Zelenú kartu a bolo to ešte v októbri 1992 a nepodpísala žiadnu prihlášku do zdravotnej poisťovne a cez to všetko VšZP vymáha od nej dlžobu, ktorá vznikla tak, že dvaja lekári vykazujú výkony a tie si uplatňujú na úhradu. Ako postupovať? Švagriná trvalo žije od roku 1992 v USA, kde si platí komerčné poistenie.
Predovšetkým je potrebné tieto okolnosti konzultovať so zdravotnou poisťovňou a tam predložiť potrebné, zdravotnou poisťovňou požadované doklady. Vaša švagrina si zrejme nesplnila oznamovaciu povinnosť o tom, že ukončuje poistný vzťah pre dlhodobé pôsobenie v zahraničí, preto od nej zdravotná poisťovňa požaduje finančné plnenie. Alebo sú s tým spojené iné okolnosti. Ale to Vám povedia v zdravotnej poisťovni. Dátum zverejnenia: 2011-02-03 08:00:02
Dnes som sa rozhodla, že konečne vymením svoju zubárku: K nej chodili aj moje deti vo veku 18 rokov a 11 rokov, ake ma čakalo prekvapenie, keď pani doktorka, vyradila spomedzi svojich pacientovmi aj deti. Mala nato právo? Pre výpis z karty bola aj kamarátka, ktorej muž takisto navštevuje túto zubárku a jeho nevyradila... Odpoveď:
§ 12 zákona č. 576/2004 Z.z. o zdravotnej starostlivosti takú možnosť pripúšťa: Poskytovateľ môže odmietnuť návrh na uzatvorenie dohody o poskytovaní zdravotnej starostlivosti, ak by jej uzatvorením prekročil svoje únosné pracovné zaťaženie, alebo osobný vzťah k osobe, ktorej sa má zdravotnú starostlivosť poskytovať, alebo k jej zákonnému zástupcovi nezaručuje objektívne hodnotenie jej zdravotného stavu. Zároveň tento paragraf upravuje možnosť riešenia: Ak poskytovateľ odmietne návrh na uzatvorenie dohody o poskytovaní zdravotnej starostlivosti, príslušný samosprávny kraj preverí tieto skutočnosti na podnet osoby a bezodkladne určí, ktorý poskytovateľ s ňou uzatvorí takúto dohodu. Ak zistí, že odmietnutie uzatvorenia dohody o poskytovaní zdravotnej starostlivosti nebolo opodstatnené, môže určiť aj poskytovateľa, ktorý návrh na uzatvorenie dohody o poskytovaní zdravotnej starostlivosti odmietol. Poskytovateľ sa podľa možností určí tak, aby bol čo najmenej vzdialený od bydliska alebo pracoviska osoby. Rozhodnutie lekára samosprávneho kraja je poskytovateľ povinný rešpektovať.
Takže na riešenie tohto Vášho problému v prípade deti navrhujem obrátiť sa na odbor zdravotníctva Úradu (príslušného) samosprávneho kraja.
Dátum zverejnenia: 2011-02-03 08:25:54
Ak som bol ako pacient poslaný pneumológom o cca 8,00 hod. na RTG pľúc a mal som sa vrátiť na pneumologickú ambulanciu spolu so snímkom na ďalšie vyšetrenie, má právo primárka RTG odd. zadržiavať moju snímku bezdôvodne s vysvetlením, že mi ho vydá až o 13,00? A tým ma zbytočne oberá o čas?
Každé pracovisko - aj zdravotnícke - má svoj pracovný režim. Aj na "vyvolanie" snímky, resp. na jej popis potrebujú pracovníci RTG určitý čas. Ak ste však s postupom primárky RTG nespokojný môžete podať sťažnosť štatutárovi (riaditeľovi) príslušného zdravotníckeho zariadenia. Nášmu ÚDZS takýto problém neprislúcha riešiť. Dátum zverejnenia: 2011-02-02 13:55:46
Má zastupujúci ošetrujúci lekár právo ukončiť PN bezdvôvodne, ak ani nenahliadol do zdravotných záznamov a ani nepozná zdravotný a psychický stav môjho manžela? Odpoveď:
Je to právomoc a zodpovednosť lekára, ktorý stanovuje liečbu. K samotnému predpísaniu dočasnej práceneschopnosti sa náš UDZS nevyjadruje. UDZS by začal dohľad len na podnet pacienta, ktorý by v konkrétnom prípade poukázal na nesprávnosť poskytovania zdravotnej starostlivosti, aj na to, že prípadne zhoršenie zdravotného stavu manžela mohlo spôsobiť predčasné ukončenie PN - čím by mohlo dôjsť k nesprávne stanovenej liečbe. Dátum zverejnenia: 2011-02-01 08:45:54
Koncom minulého roka ako aj začiatkom tohto roka som navštívil alergológa s prosbou o vyšetrenia. Výsledkom bolo odmietnutie s odôvodnením, že má veľa pacientov a preto ma odmieta vyšetriť. Má právo odmietnuť takéto vyšetrenie? Odpoveď:
Zákona č. 576/2004 Z.z. o zdravotnej starostlivosti takú možnosť pripúšťa: Poskytovateľ môže odmietnuť návrh na uzatvorenie dohody o poskytovaní zdravotnej starostlivosti, ak by uzatvorením takejto dohody prekročil svoje únosné pracovné zaťaženie. Zároveň tento zákon upravuje možnosť riešenia: Ak poskytovateľ odmietne návrh na uzatvorenie dohody o poskytovaní zdravotnej starostlivosti, príslušný samosprávny kraj preverí tieto skutočnosti na podnet osoby a bezodkladne určí, ktorý poskytovateľ s ňou uzatvorí takúto dohodu. Ak zistí, že odmietnutie uzatvorenia dohody o poskytovaní zdravotnej starostlivosti nebolo opodstatnené, môže určiť aj poskytovateľa, ktorý návrh na uzatvorenie dohody o poskytovaní zdravotnej starostlivosti odmietol. Poskytovateľ sa podľa možností určí tak, aby bol čo najmenej vzdialený od bydliska alebo pracoviska osoby. Rozhodnutie lekára samosprávneho kraja je poskytovateľ povinný rešpektovať.
Takže na riešenie tohto problému navrhujeme obrátiť sa na odbor zdravotníctva Úradu (príslušného) samosprávneho kraja. Dátum zverejnenia: 2011-01-31 11:20:03
Mám zo VšZP kartičku poistenca EU a môj ošetrujúci lekár (neštátna ambulancia) ma odmieta ošetriť s touto kartičkou. Ako to mám riešiť?
Pokúste sa o to vo svojej zdravotnej poisťovni. V SR totiž platí, že poistenec slovenskej zdravotnej poisťovne sa pri návšteve zdravotníckeho zariadenia na území SR preukazuje preukazom poistenca svojej slovenskej zdravotnej poisťovne, nie Európskym preukaz zdravotného poistenia. Dátum zverejnenia: 2011-01-18 11:01:46
Som pacient s neurologickými obtiažami a dlhé roky na moju diagnózu beriem liek AGAPURÍN. Pri poslednej kontrole som dostal lekársky predpis na tento liek od neurológa, no v lekárni mi ho nemohli vydať z dôvodu, že nespadá do právomoci predpisovania neurológom.Kde je chyba a kto ju odstráni a mne umožní primeranú liečbu?
Chybu pravdepodobne urobil neurológ, ktorý predpisoval liek, pričom na to nemal oprávnenie. Pre najjednoduchšie riešenie zájdite za svojim všeobecným (obvodným) lekárom - aj s vysvetlením ťažkostí, pre ktoré neurológ odporúčal uvedený liek.
Dátum zverejnenia: 2011-01-20 13:30:15
Socálny zákon nám sestrám v zariadeniach sociálnych služieb(ZSS)umožnuje poskytovanie ošetrovateľskej starostlivosti. Na základe toho poskytujeme v podmienkach ZSS ošetrovateľsku starostlivosť v súlade s platnou legislatívou MZ SR.Za akých podmienok a akým spôsobom je možné získať kod poskytovateľa zdravotnej starosti v ZSS, aby bolo možne podpísať zmluvu so zdravotnými poisťovnami, ktoré to od nás vyžadujú?
Zariadenia sociálnych služieb nie sú poskytovatelia zdravotnej starostlivosti, preto nemôžu získať povolenie na poskytovanie zdravotnej starostlivosti a z toho dôvodu ÚDZS nemôže prideliť ZSS kód poskytovateľa.
Dátum zverejnenia: 2011-01-20 10:55:54
Na chirurgii mi robili menší chirurgický zákrok. Všetko urobili ok! Ale tie nástroje vôbec nedinzifikovali. Predo mnou robili jednému pacientovi zákrok a nástroje od krvi jednoducho iba opláchli tečúcou studenou vodou. co vy na to???
Hygienický režim ambulancie je zahrnutý v prevádzkovom poriadku ambulancie, ktorý schvaľuje príslušný Regionálny úrad verejného zdravotníctva podľa miesta pôsobenia zdravotníckeho zariadenia a poskytovateľ zdravotnej starostlivosti je povinný ho dodržiavať. Podrobnosti o požiadavkách na prevádzku zdravotníckych zariadení z hľadiska ochrany zdravia sú legislatívne upravené Vyhláškou MZ SR č. 553/2007 Z. z. So svojimi poznatkami sa obráťte na príslušný regionálny úrad verejného zdravotníctva, ten je kompetentný vvykonať v uvedenej ambulancii kontrolu.
Dátum zverejnenia: 2011-01-05 18:53:38
Bola som operovaná na súkromnej ortopedicej
klinike 16.11.2010. Bolesti mi pretrvávajú. Dnes som bola na kontrole, pán primár mi dal obstrek s tým, že mi dal správu pre obvodnú lekárku, aby i má vypísala návrh na kúpeľnú liečbu. Obvodná lekárka toto nie je ochotná spraviť, vraj to nie je jej povinnosť. Vraj to má vypísať klinika, kde ma operovali. Ona mi môže vypísať žiadosť, ale len ako cez riadnu dovolenku, nie na X. Z iného zdroja som dostala inú informáciu, takže by som prosila o Vaše vyjadrenie a usmernenie. Odpoveď:
Najlepšie informácie o možnostiach a postupe dostanete vo svojej zdravotnej poisťovni.
Dátum zverejnenia: 2011-01-05 19:00:20
Chcel by som podať trestné oznámenie (sťažnosť) na chirurga v nemocnici Trstená. Môj syn mal úraz na nohe a on mu prišil prsty bez šliach. Chodil k nemu pravidelne na kontroly a až iný lekár(náhodou tam bol) si všimol na röntgenovej snímke, že nemá zošité šľachy. Maróduje už 3 mesiace a teraz musí ísť na novú operáciu do Martina. Tam mu už ale šľachy musia nejako naťahovať a brať kožu z ruky alebo z nohy. Ako rodičia sme z toho zhrození, pretože toto nie je po prvé, čo uvedený lekár takúto vec vykonal! Syn má 19 rokov a bojíme sa, že bude mať trvalé následky! Ako ďalej postupovať. Odpoveď:
Náš úrad neprijíma trestné oznámenia. Môžete však dať podnet na preskúmanie správnosti poskytovania zdravotnej starostlivosti a adresovať ho na martinskú pobočku ÚDZS. Základné informácie, čo má obsahovať podnet najdete na web-stránke úradu. Prípadnú náhradu škody za nesprávne poskytnutú zdravotnú starostlivosť si môže poškodený uplatňovať v občiansko-právnom konaní. Náš Úrad náhradu škody nerieši.
Dátum zverejnenia: 2011-01-05 19:10:28
Mám otázku v súvislosti s platením zdravotných odvodov z príjmu za prenájom. Syn je dlhodobo mimo SR, preto dal svoj byt do prenájmu. Pracuje v Anglicku, všetky odvody mu strhávajú zo mzdy tam. Vo svojej zdravotnej poisťovni má na základe toho pozastavené platby. Pokiaľ viem, EU legislatíva neumožňuje platiť zdravotné poistenie vo dvoch štátoch súčasne a preto mi nie je jasné, ako postupovať po prijatí novelizovaného zákona: Nenašla som to ani v prechodných ustanoveniach (ono to vlastne ani nemá žiadnu logiku, aby platil odvody aj tu). Odpoveď:
Podľa čl. 13 nariadenia EÚ 883/2004 pri súbehu zamestnania a SZČO v rôznych štátoch EÚ sa uplatňuje legislatíva štátu zamestnania. Ak bude mať Váš syn v Slovenskej republike iba príjmy z prenájmu a zároveň bude naďalej vykonávať zamestnanie vo Veľkej Británii, vzťahuje sa na neho legislatíva Veľkej Británie a bude platiť poistné príspevky, vrátané zdravotného poistenia podľa zákona platného vo Veľkej Británii. Pokiaľ prijem z prenájmu nevchádza do vymeriavacieho základu vo Veľkej Británii, tak nebude z tohto príjmu platiť odvody.
Dátum zverejnenia: 2011-01-05 13:38:45
Zmenila som detskú lekárku, ale po dvoch návštevách som zistila, že nová je taká istá ako tá čo som od nej odišla.
Kedy môžem od novej lekárky odísť k inej? Môžem zmeniť v takomto prípade lekárku skôr ako za pol roka?
Ako mám postupovať pri výbere detskej lekárky tak aby som zase nebola sklamaná?
Zmeniť detského lekára môžete najskôr 6 mesiacov po uzatvorení dohody. A aby ste neboli opäť sklamaná poraďte sa s priateľkami - mamičkami o ich skúsenostiach s inou pediatričkou - pediatrom. Dátum zverejnenia: 2010-12-21 09:44:20
Mám právo zmeniť detskú neurologičku? Už ma odmietli dve s tým, že si pacientov nepreberajú. Dobre vieme, že postoj jedného lekára nemusí byť vždy najsprávnejší. Odpoveď:
Máte právo na zmenu, ale kým tak urobíte, poraďte sa s ošetrujúcim pediatrom svojho dieťaťa. Liečebný proces je často aj vecou vzájomnej dôvery medzi pacientom (rodičom) a lekárom. Ak by ste boli konkrétnejšia, možno by sme spoločne našli riešenie. Dátum zverejnenia: 2010-12-21 10:39:13
13 rokov som chodila ku zubárke,teraz som požiadala o vyradenie z evidencie a prechádzam k druhému zubárovi.Poprosila som o vydanie svojej dokumentácie, ktorá je za tých 13 rokov dosť "bohatá" na údaje,záznamy,snímky. Avšak dostala som len jeden hárok papiera, na ktorom bol záznam-výpis z r.2009-2010. Dokonca tam nebola zapísaná ani preventívna prehliadka z marca 2010. Mám teraz problém, pretože nový zubár požaduje kompletnú dokumentáciu (inak musí opakovať RTG snímky) a predchádzajúca zubárka mi ju odmieta dať, s tým, že toto musí stačiť. Kde je teraz pravda? Odpoveď:
Zubárka je povinná preukázateľne odovzdať zdravotnú dokumentáciu alebo jej rovnopis do siedmich dní od jej vyžiadania novému poskytovateľovi, s ktorým osoba uzatvorila dohodu o poskytovaní zdravotnej starostlivosti. Zdravotná dokumentácia nie je majetkom, ale súčasťou poskytovania zdravotnej starostlivosti, teda nie je majetkom lekára alebo pacienta. Zdravotná dokumentácia musí nasledovať zmluvný vzťah medzi pacientom a lekárom (poskytovateľom). Odovzdanie dokumentácie musí byť preukázateľné, aj keď zákon presnú formu odovzdania neurčuje. Odovzdanie je najlepšie urobiť formou doporučenej zásielky alebo osobne proti podpisu preberajúcemu lekárovi (ak je to možné). V tomto prípade má totiž lekár jednoznačný dôkaz o odovzdaní dokumentácie. Ak odovzdanie neprebehne legálne, odovzdávajúci poskytovateľ, porušuje ustanovenie § 79 ods. 1, písm. n) zákona č. 578/2004 Z.z. a môže byť postihnutý finančnou sankciou až do výšky do 9 958,- €.
Dátum zverejnenia: 2010-12-21 14:40:22
Chcel by som mať ako poskytovateľ dosah na databázu poistencov poisťovní.Čo k tomu je potrebné.
Podrobnosti prístupu nájdete na web stránke nášho úradu s označením Portál úradu - overovanie + linka: https://portal.udzs.sk
Tam nájdete aj usmernenie a postup potrebný na registráciu. Dátum zverejnenia: 2010-12-17 19:09:47
Hradia pozostalí prevoz zosnulého z nemocnice, pričom zosnulému boli odobraté orgány na transplantáciu so súhlasom?
Po odobratí orgánov je podľa zákona nutné vykonať pitvu. Náklady za prevoz na pitvu znáša ÚDZS. Ak je vzdialenosť na miesto pohrebu rovnaká, prevoz je tiež na náklady úradu. Dlhší prevoz hradí objednávateľ. Dátum zverejnenia: 2010-12-17 19:26:12
Ako mám postupovať, keď môj 3-ročný syn mal zistenú zväčšenú nosnú mandľu s nutným operačným zákrokom. Nemohol dýchať nosom, v noci sa trhal zo sna pre zástavu dýchania, dýchal len ústami a chrápal pri tom. V nemocnici som dostala termín operácie pri tomto akútnom stave až za 3 mesiace(až začiatkom februára). Nakoniec som riešila operáciu u súkromného lekára, pretože 3 mesiace nechať dieťa v takom zdravotnom stave je neľudské a malo by to aj anatomické následky. Ako sa mám k tomu postaviť, kde sa mám sťažovať? Sú takéto dlhé termíny na operáciu zákonné?
Zákon nestanovuje termíny na operácie, hovorí o odkladnej a neodkladnej zdravotnej starostlivosti. Dĺžku čakacích lehôt si stanovuje poskytovateľ podľa svojich kapacít, dáva to na vedomie zdravotnej poisťovni. Otázku dlhého čakania na operáciu ste mali konzultovať so zdravotnou poisťovňou, aj následný postup - teda operáciu u tzv. "nezmluvného" poskytovateľa. Vtedy by bol väčší predpoklad, že by operáciu uhradila poisťovňa úplne, alebo aspoň čiastočne... Cestu na prípadnú úhradu nákladov hľadajte ešte aj teraz v zdravotnej poisťovni.
Dátum zverejnenia: 2010-12-27 13:52:56
Som zamestnaný v ČR kde mám trvalý pracovný pomer a zamestnávateľ za mňa odvádza všetko v rámci zákona v ČR (zdravotne,socialne,dane)! V SR som mal v tomto období živnosť, ktorú som nevykonával. Vzniká mi povinosť platiť zdravotné poistenie aj v SR, ak tam žiadnu starostlivosť nečerpám a trvalo žijem v ČR? Je možné byť naraz poistený v dvoch štátoch EÚ a pritom sa nedostať do stretu záujmu danej zeme kde mám trvalý pracovný pomer, alebo trvale bydlisko? Odpoveď:
Zdravotné poistné musí poistenec platiť v zmysle ustanovení Nariadenia EÚ č. 1408/71. Obvykle to je v členskom štáte kde pracuje. Za vás správne odvádza zdravotné poistenie zamestnávateľ do českej ZP.
Dôležité však je, aby ste si splnili tzv. oznamovaciu povinnosť v slovenskej ZP, v ktorej ste boli poistencom pred odchodom do ČR. Bolo (a stale je) potrebne jej oznámiť ukončenie poistného vzťahu, vrátiť zdravotný preukaz a prípadne aj Európsky preukaz zdravotného poistenia, ak vám ho slovenská ZP vydala.
Ak ste svoj odchod do ČR slovenskej ZP neohlásili, môže vás evidovať ako neplatiča/dĺžnika.
Dátum zverejnenia: 2010-12-17 19:43:08
Akú mám šancu podať žalobu na lekára? Rodila som cisárskym rezom a lekár mi rez spravil inak ako ostatným pacientkam. Deformoval mi celé brucho, mám veľkú jazvu, pravú časť brucha mám viditeľne vyššie ako druhú. Cvičím, zdravo sa stravujem, ale nejde mi z brucha schudnúť, ani ho spevniť. Som mladá žena, ale z tohto všetkého mávam depresie a hanbím sa dať si v lete čo i len plavky. Môže byť teda moja žaloba oprávnená? Ak áno ako mam postupovať?Nechcem od nemocnice peniaze. Chcem len, aby mi napravili čo pokazili a to dosť viditeľne. Odpoveď:
V tomto prípade ide o estetickú stránku. Mali by ste o nápravu najskôr požiadať priamo poskytovateľa, aby tzv. "reoperáciou" odstránil spomínané problémy. Ak vám nevyhovie, ďalšie kroky navrhujeme robiť za pomoci právneho zástupcu. Nášmu úradu neprislúcha riešiť problematiku náhrady škody za prípadne nesprávne poskytnutú zdravotnú starostlivosť. Dátum zverejnenia: 2010-12-15 11:35:33
Rada by som vedele, či postup zubárky pri vyšetrení dieťaťa bol správny. Prišla som na preventívne vyšetrenie s dvojičkami vo veku 2,5roka. S jedným dieťaťom šiel do ambulancie otec,ktorého zubárka vykázala z ambulancie,s tým, že deti vyšetruje bez rodičov.Manžel bol natoľko šokovaný,že sa na nič nezmohol a poslušne vyšiel z ambulancie bez dieťaťa. Dieťa vyšlo z ambulancie v sprievode sestry s plačom. S druhým dieťaťom som šla ja, dieťa bolo plačlivé, bojazlivé - z lekárskeho prostredia, lekára aj v mojom prípade trvala na tom,aby som opustila ambulanciu - inak dieťa nevyšetrí.Na môj odmietavý postoj reagovala arogantne, dieťa nakoniec nevyšetrila a doporučila nám - pokiaľ nechceme akceptovať jej nariadenia,vyhľadať iného zubára. Jej správanie ako v ambulancii,tak i v čakárni bolo nedôstojné,urážlivé.
Chcem sa preto opýtať na koho sa môžem obrátiť v tomto prípade - ak lekárka odmietla urobiť preventívne vyšetrenie u dieťaťa,žiadala o jeho vyšetrenie bez sprievodu rodiča, a nakoniec nás hrubo urazila pred samotným zdr.personálom, i čakajúcimi pacientami. Je možné aby si lekár dával takéto "ultimátum"? Odpoveď:
Lekár - v tomto prípade zubár - je predovšetkým zodpovedný za správne poskytnutú zdravotnú starostlivosť. Každý na dosiahnutie potrebného výsledku používa rôzne prostriedky a metódy. Podľa vami opisovanej udalosti zubárka, tým že žiadala v ambulancii prítomnosť iba pacienta postupovala štandardne. Na posudzovanie správania sa lekárky náš ÚDZS nemá zákonné možnosti. Na posúdenie etickosti postupu lekárky môžete požiadať príslušnú Regionálnu komoru zubných lekárov: http://www.skzl.sk/sk/ Ak sa však domnievate, že deťom bola nesprávne poskytnutá stomatologická starostlivosť, máte právo požiadať náš úrad o vykonanie dohľadu. Dátum zverejnenia: 2010-12-16 09:58:32
Ako je to z dobrovoľným zdravotným poistením osoby, ktorá má trvalý pobyt na území Slovenska, dlhodobo sa zdržiava (pracuje ako zamestnanec)v USA, kde je aj zdravotne poistená. Môže sa pri návrate domov dobrovoľne prihlásiť na zdravotné poistenie?
Osobe, ktorá je dlhodobo v cudzine (viac ako 6 mesiacov) a je tam zdravotne poistená (v USA stačí aj komerčné poistenie), zaniká verejné zdravotné poistenie v SR, aj napriek existencii trvalého pobytu v SR. Inštitút dobrovoľného verejného zdravotného poistenia v SR bol dňom 1.5.2010 zrušený. Pri návrate domov (predpokládame pri zachovaní výkonu práce v USA v danom prípade) vzniká takejto osobe právo na verejné zdravotné poistenie v SR len, ak jej zanikne zdravotné poistenie v súvislosti s týmto výkonom práce v cudzine alebo komerčne poistenie.
Dátum zverejnenia: 2010-12-14 11:11:52
Prečo sa na denziometrickom vyšetrení platí poštovné 1 €, keď výsledky posielajú spoločne v jednej obálke vysielajúcemu doktorovi.
Na to si žiadajte odpoveď priamo u uvedeného poskytovateľa. Dátum zverejnenia: 2010-12-17 18:42:24
Prosím o radu ako mam postupovat pri podaní sťažnosti na zubara, ktorý mi odmietol urobit preventívnu prehliadku. Totiž to ja som chodila k inému zubnému lekárovi, ale v lete som bola ošetrená už novým zubným lekárom, kde sme sa ústne dohodli, že ma zaradí do svojej evidencie. Upozornil ma, že si mám od predchádzajúceho lekára vziať výpis z karty, čo som mu aj priniesla. Minulý týždeň som sa telefonicky u sestričky objednala na preventívnu prehliadku už u nového zubára a keď som o týžden prišla, lekár ma odmietol vziať, s odôvodnením, že som nie z jeho obvodu, čo ale vedel už v lete. Nastala taká situácia, že nový zubár ma nechcel vziať a u predchádzajúceho som vyradená z evidencie.Prosim o radu ako postupovat pri tomto prebléme.
Keďže s novým zubárom ste v lete neuzavreli písomnú dohodu, v danej situácii vám ostávajú dve možnosti - buď sa vrátiť k "starému" zubárovi... Alebo sa o ďalšom postupe poraďte na odbore zdravotníctva úradu príslušného samosprávneho kraja, kde vás môžu nasmerovať k niektorému inému zubárovi vo vašom obvode.
Dátum zverejnenia: 2010-12-13 10:36:44
Chcel by som sa spýtať, ako treba postupovať ak chceme dať preveriť či doktorka na gynekológii postupovala správne a nedopustila sa chyby. Moja sestra často navštevovala gynekologickú ambulanciu, kde sa sťažovala na bolesti. Diagnóza bola stanovená asi tak, že "budete si na to musieť zvyknúť". Ale došlo to až tak ďaleko, že sestra dostala neznesiteľné bolesti, v nemocnici jej zistili 7 cm nádor na vaječníku. Momentálne je po operácii, pri ktorej jej vyoperovali nádor aj s jedným vaječníkom a obidva vajcovody. Niečo sme sa dopočuli (bohužiaľ neskoro), že na túto doktorku je viacero sťažností a máme podozrenie, že si svoju prácu nevykonáva, ako treba. Prosím o radu, ako treba postupovať, lebo takáto "doktorka" by nemala vôbec vykonávať toto povolanie. Odpoveď:
Môžete požiadať náš Úradu pre dohľad nad zdravotnou starostlivosťou o prešetrenie postupu lekárky. V podnete je však potrebné: uviesť meno lekárky a adresu jej ambulancie, meno a adresu pacientky (vašej sestry), obdobie poskytovania zdravotnej starostlivosti uvedenou lekárkou aj s už spomínanými problémami. Žiadosť o prešetrenie má podpísať osoba, ktorej bola zdravotná starostlivosť poskytovaná. Podnet pošlite podľa miesta bydliska vašej sestry na príslušnú pobočku úradu, alebo na ústredie úradu.
Dátum zverejnenia: 2010-12-13 11:21:51
Som z Trnavy. Bol som na pohotovosti. Lekár a sestrička mi vynadali, že som prišiel o jednej v noci, vraj prečo som neprišiel skôr. Ja som však mal bolesti v noci...Chcem tým upozornosť na chovanie sa lekárov v trnavskej nemocnici počas nočnej služby...
Vaše poznatky preposielame vedeniu trnavskej nemocnice.
Dátum zverejnenia: 2010-12-13 11:40:18
V sobotu som bola nútená využiť službu zubnej pohotovosti. Za ošetrenie som u zubnej lekárky neplatila nič. Odstránila mi vložku zo zuba. Keďže bolesť neprešla, musela som absolvovať ošetrenie u inej zubnej lekárky aj v nedeľu. Za toto ošetrenie som zaplatila 28 Eur + poplatky v lekárni za predpísané antibiotiká.Lekárka mi vystavila príjmový doklad. Nejde o tie peniaze, v tej chvíli som bola rada, že ma zub prestával bolieť. Chcela by som odpoveď na otázku: Podľa akého kľúča si zubári vykonávajúci pohotovostnú službu účtujú poplatky.A to mi ešte zubárka povedala, že je šťastie, že mám VšZP, inak by som platila ešte viac. Je rozdiel, kedy navštívime pohotovosť? Myslím tým rozdiel medzi sobotou a nedeľou. Nemôže ísť o zneužitie pacienta? Na prijímovom doklade som mala okrem iných skratiek uvedené "nadštandard.služby". Odpoveď:
Odpoveď ste mali žiadať už u zubnej lekárky, ktorú ste navštívili v nedeľu. Keďže ste tak neurobili, vyjadrenie by vám mali dať na odbore zdravotníctva príslušného Úradu samosprávneho kraja. Náš ÚDZS nemá dosah na poplatky u zubára, a nemá kompetencie sa k nim vyjadrovať. Dátum zverejnenia: 2010-12-17 18:52:00
Od Vášho úradu som dostal list, že mám nedoplatok voči Všeobecnej zdravotnej poisťovni. Som si toho vedomý, že mám nedoplatok, ale list som obdržal už po vypršaní 15 dňovej lehoty na zaplatenie, keďže už nebývam na uvedenej adrese. Čo mám teraz robiť.
Predovšetkým je potrebné, aby ste nedoplatok uhradili. Vami spomínaný list je pravdepodobne "upovedomenie" o začatí správneho konania (alebo už tzv. platobný výmer?) vo veci nedoplatku... Bolo by dobré na upovedomenie reagovať (vysvetliť dôvody neskorej úhrady) a priložiť doklad o uhradení nedoplatku. Tým sa môžete vyhnúť ďalším komplikáciám. Nevyrovnaním dlžoby si zdravotná poisťovňa začne uplatňovať nárok na "poplatok z omeškania".
Dátum zverejnenia: 2010-12-13 09:21:32
Moja dcéra dovŕšila 19 rokov a musí zmeniť odborného lekára. V súvislosti s tým chcem vedieť, či má právo detská odborná ambulancia pýtať poplatok takmer 6 € za výpis zo zdravotnej dokumentácie pre nového lekára pre dospelých?
Zákon taký postup odbornej ambulancii umožňuje: Za poskytnutie výpisu zo zdravotnej dokumentácie môže poskytovateľ požadovať úhradu v súlade s § 38 ods. 11 zákona č. 577/2004 Z.z. (najviac 3% zo sumy životného minima). Ak však vaša dcéra dodržiavala zákonné pravidlá, že zdravotné záznamy u odborného lekára dávala do zdravotnej dokumentácie svojmu všeobecnému detskému (obvodnému) lekárovi, môžete sa takému poplatku vyhnúť. Viac informácii, týkajúcich sa poplatkov, vám poskytnú na odbore zdravotníctva úradu príslušného samosprávneho kraja.
Dátum zverejnenia: 2010-12-13 10:16:38
Ako sa má postupovať pred samotným vyšetrením pacienta, v tomto prípade dieťaťa, ultrazvukom brucha. Aké hygienické opatrenia má vykonať lekár pred konkrétnym vyšetrením? Vyšetrovacie podložky boli od krvi, na čo som upozornila. Síce ich vymenili, ale nie je mi jasné, ako je bezpečená hygiena vyšetrovacej sondy? Doktor tvrdil,že gel používaný pre sono je antiseptický a antibakteriálny, pričom nikde sa tieto vlastnosti u gelu neuvádzajú. Uvádza sa iba, že je šetrný k pokožke a neobsahuje alkohol.
Hygienický režim ambulancie je zahrnutý v prevádzkovom poriadku ambulancie, ktorý schvaľuje príslušný Regionálny úrad verejného zdravotníctva podľa miesta pôsobenia zdravotníckeho zariadenia a poskytovateľ zdravotnej starostlivosti je povinný ho dodržiavať. Podrobnosti o požiadavkách na prevádzku zdravotníckych zariadení z hľadiska ochrany zdravia sú legislatívne upravené Vyhláškou MZ SR č. 553/2007 Z. z., podľa ktorej je poskytovateľ povinný dodržiavať všeobecné protiepidemické opatrenia na zabránenie vzniku nozokomiálnych nákaz.
V uvedenej záležitosti odporúčame obrátiť sa na príslušný regionálny úrad verejného zdravotníctva ako orgán kompetentný na výkon dozoru.
Dátum zverejnenia: 2010-12-10 10:44:36
Chcel by som zmeniť zdravotnú poisťovňu z Dôvery do VšZP teraz. Je možné, aby som bol poistencom začiatkom roka 2011? Odpoveď:
Možnosť zmeniť zdravotnú poisťovňu pre rok 2011 ste mali do 30. septembra 2010. O zmenu môžete požiadať aj teraz, ale vaša prihláška na zmenu - ak v nej splníte všetky náležitosti - bude akceptovaná až pre rok 2012.
Dátum zverejnenia: 2010-12-10 10:27:55
Čo mám robiť keď sa mi stratlila zdravotná karta nikde ju nemôžem nájsť ani doma a ani u lekára.
Za zabezpečenie a uchovávanie zdravotnej dokumentácie (ukladanie, ochraňovanie pred poškodením, stratou, zničením alebo zneužitím) zodpovedá poskytovateľ zdravotnej starostlivosti. V prípade straty je potrebné, aby ošetrujúci lekár "založil" novú zložku vašej zdravotnej dokumentácie. Dátum zverejnenia: 2010-12-10 10:56:03
Chcela by som sa informovať, čo všetko treba uviesť do žiadosti, keď chcem dať prešetriť, či lekári postupovali správne pri mojom druhom pôrode. Počas pôrodu, pri ktorom mi silno tlačili na brucho, došlo k roztrhnutiu maternice. Maternicu mi museli vyoperovať. Ešte by som sa chcela opýtať, či takéto silné tlačenie na brucho je povolené. Odpoveď:
Ak chcete dať podnet na správnosť poskytovania zdravotnej starostlivosti, treba v ňom uviesť: identifikačné údaje osoby, ktorej sa ZS poskytovala; ak podáva podnet príbuzný aj jeho osobné údaje; identifikačne údaje poskytovateľa; problém, popis situácie, dátum, podpis.
O výsledku šetrenia bude informovaná osoba, ktorej sa zdrav. starostlivosť poskytovala, prípadne osoba splnomocnená na základe písomného plnomocenstva.
Podnet s týmito podkladmi zašlite podľa miesta bydliska na príslušnú našu pobočku - nájdete ich na našej web stránke. Zo záverov dohľadu sa dozviete aj odpoveď na otázku, či vo vašom prípade postupovali lekári správne a primerane vzhľadom na zdravotný stav a okolnosti pôrodu. Dátum zverejnenia: 2010-10-10 16:04:45
Päť rokov som chodila do súkromneho centra za zdravotnou starostlivosťou, ale rozhodla som sa už nepredĺžiť svoju registráciu v tomto zdravotníckom stredisku. Vypýtala som si svoju zdravotnú dokumentáciu, mala som so sebou z tohto dôvodu aj výmenny lístok od svojho nového všeobecného lekára - žiadosť o moju zdravotnú kartu. Avšak vydať originál alebo spraviť rovnopis mojej zdravotnej dokumentácie mi odmietli. Dali mi len "výpis" z nej - zoznam všetkých doterajších diagnóz, ktoré som mala a zopár prefotených strán (výsledky USG abdomenu a spirometrie) s odôvodnením, že oni nekapitujú svojich pacientov, teda ani nie sú núteni vydať mi moju celkovú zdravotnú dokumentáciu. Tvrdia to oprávnene? Nakoľko sa vzťahuje existujúca legislatíva ohľadom zdravotnej dokumentácie na súkromné zdravotnícke inštitúcie? Odpoveď:
Zakonne ustanovenia platia pre všetkých poskytovateľov zdravotnej starostlivosti. Pri zmene všeobecného lekára je potrebné lekárovi doručiť písomné odstúpenie od dohody. Všeobecného lekára je možné zmeniť najskôr 6 mesiacov po uzatvorení dohody. Dohoda o poskytovaní zdravotnej starostlivosti zaniká prvým dňom kalendárneho mesiaca nasledujúceho po mesiaci, v ktorom bolo doručené písomné odstúpenie od dohody. Nový lekár požaduje predovšetkým zdravotnú dokumentáciu, vedenú predchádzajúcimi lekárom.
Lekár, od ktorého osoba odchádza, je povinný na základe písomného vyžiadania odovzdať zdravotnú dokumentáciu alebo jej identickú kópiu do siedmich dní od jej vyžiadania novému poskytovateľovi. Je potrebné aby zdravotnú dokumentáciu žiadal písomne priamo nový lekár. Ak predchádzajúci lekár si nechá originál zdravotnej dokumentácie, zákon tým neporušuje. Dátum zverejnenia: 2010-10-11 14:49:01
Má lekár súkromný alebo štátny právo žiadať odo mňa úhradu za "len" opečiatkovanie mojej priepustky z práce na ošetrenie, ktorú som si doniesla? Má takéto konanie oporu v právnych normách? Môžem to odmietnuť? Kde sa môžem sťažovať na takéto a opakované konanie lekára?
Predovšetkým lekár má mať vyvesený cenník poplatkov za slušby spojené s poskytovaním zdravotnej starostlivosti aj s uvedením zákonných ustanovení, na základe ktorých poplatky vyberá. Na každú takúto platbu je poskytovateľ povinný vystaviť doklad o zaplatení. Sťažnosti vo veci polatkov treba podať na príslušný úrad samosprávneho kraja. Dátum zverejnenia: 2010-10-11 15:10:07
Má právo zdravotná poisťovňa neschváliť laparoskopické vyšetrenie, ak všetky ostatné spôsoby vyšetrenia pri stanovení diagnózy neboli účinné a mám stále pretrvavajúce bolesti v podbrusku? Odpoveď:
Na prípadné posúdenie tohto problému potrebuje úrad poznať aj vyjadrenie príslušnej zdravotnej poisťovne. Ak úradu poskytnete bližšie údaje - Vaše meno, kto indikoval laparoskopické vyšetrenie a ktorá zdravotná poisťovňa to odmietla, úrad sa tým môže zaoberať. (4.7.2008)
Dátum zverejnenia: 2008-07-04 20:15:17
Môj praktický lekár nikdy nie je v ordinácii načas podľa ordinačných hodín, vždy mešká minimálne hodinu, čo sa mi zdá dosť nefér voči pacientom. Dá sa to nejak kontrolovať a má niekto právo kontrolovať lekára či je v ordinácii vtedy kedy má? Odpoveď:
Upozornite na to odbor zdravotníctva príslušného samosprávneho kraja, ten je oprávnený chvaľovať, aj kontrolovať ordinačné hodiny a ich dodržiavanie. Dátum zverejnenia: 2008-07-05 23:21:38
Dobry den, dna 27.6.2008 som kupil glukomer Roche Accu-Chek Active za 1806 Sk (kod zdravotnickej pomocky D 58788). Na internete som zistil, ze maxim. cena vo vydajni pre dany glukomer je 816 Sk. Prosim Vas, mozem pozadovat od predajcu vratenie rozdielu medzi zaplatenou a uradne urcenou cenou alebo ako sa mozem branit? Dakujem.
Úradu neprislúcha hodnotiť ceny zdravotníckych pomôcok. Navyše, Vaša informácia je neúplná, bez udania predajcu, prípadne "výdajne"... Na internete je viacero stránok, ktoré ponúkajú rôzne glukomery a v rôznych cenových reláciách. Dátum zverejnenia: 2008-07-04 20:34:54
Po úmrtí manžela a následne vykonanej pitve mám právo byť informovaná o podrobnej pitevnej správe?Nakoľko som žiadala už dvomi doporučenými žiadosťami a už je tomu viac ako štyri mesiace.Ďakujem vopred za informáciu!
Oprávnená osoba má právo dostať informácie z vykonanej pitvy - v tomto prípade manžela. Dajte nám (hoc aj e-mailom na adresu hovorcu ÚDZS)viac údajov - Vaše meno, kedy a koho ste ste žiadali o informácie o pitve. Dátum zverejnenia: 2008-07-04 20:49:07
Môj otec je ochrnutý od pol pása dole. V dobe od 6.6.08 do 13.6.2008 bol hospitalizovaný v nemocnici. Po jeho prepustení ho priviezli sanitkou domov v zlom zdravotnom stave, pri nakladaní na vozík mu natrhli malíček na nohe a bol polonahý. Neviem kde mam podať sťažnosť či na riaditela nemocnice alebo priamo na Vas urad. Odpoveď:
Sťažnosť adresujte štatutárnemu zástupcovi (riaditeľovi) príslušného zdravotníckeho zariadenia, resp. prevádzkovateľovi dopravnej služby. Úrad takéto pochybenia nerieši. Dátum zverejnenia: 2008-07-04 20:59:00
Má lekár právo pýtať si peniaze za vyradenie z evidencie a za odovzdanie zdravotnej karty pacientovi?
Také konanie lekára nemá oporu v právnych predpisoch. Dátum zverejnenia: 2008-07-04 21:11:52
Prosím o radu, ako postupovať pri podaní sťažnosti na lekára gynekológa, ktorého vinou (podľa môjho úsudku)
nebolo včasne diagnostikované postihnutie môjho dieťaťa (spina ifida+hydrocefalus),už počas tehotenstva.
Podnet s uvedením mena a adresy pacientky, no najmä mena lekára a adresy jeho ambulancie zašlite na pobočku ÚDZS - podľa príslušného kraja. Podnet môžete zaslať aj na ústredie ÚDZS. Dátum zverejnenia: 2008-07-04 21:18:44
Ako by som mala postupovať pri sťažnosti na obvodného lekára, ktorý ma nechcel ošetriť, pri bolestiach chrbtice.Nepatrím k nemu, ale môj obvodný lekár tam už toho času nebol.Dotyčný lekár iba z odôvodnením, že u neho nemám kartu, tak ma nechcel ošetriť.Ako mám postupovať? Môj manžel volal potom môjho lekára a ten bol ochotný prísť. Prosím o radu ako postupovať, pri tomto probléme. Odpoveď:
Pri takto opísanom prípade navrhujeme zaslať sťažnosť (aj s menom a adresou lekára, ktorý odmietol poskytnúť ošetrenie) na odbor zdravotníctva úradu príslušného samosprávneho kraja, ako aj na Slovenskú lekársku komoru. Dátum zverejnenia: 2008-07-04 21:27:08
Kam mám poslať sťažnosť na lekára. Ďakujem za odpoveď
Podľa sídla lekára - na príslušný úrad samosprávneho kraja (napr. v otázkach ordinačných hodín), na pobočku nášho ÚDZS (ak ide o nesprávne poskytnutú zdravotnú starostlivosť), na Slovenskú lekársku komoru (ak ide o etické otázky). Dátum zverejnenia: 2008-07-07 09:27:53
Mám v kolene poškodený meniskus. Na vyriešenie problému som si našla súkromnú kliniku. Niečo hradí zdravotná poisťovňa, ale neviem koľko budem hradiť ja a koľko stojí táto operácia?
Komunikujte predovšetkým so svojou zdravotnou poisťovňou. Tá Vám má zabezpečiť riešenie zdravotného problému - aj prostredníctvom súkromnej kliniky. Poskytovateľ by Vám mal dať cenovú ponuku, pričom zdravotná poisťovňa dá súhlas aj s vyjadrením, akú čiastku z cenovej ponuky uhradí. Dátum zverejnenia: 2008-07-06 12:13:11
Máme platiť „len“ za predpis liekov?
„Len“ za vystavenie receptu bez predchádzajúceho vyšetrenia pacienti nie sú povinní od 1.marca 2005 zaplatiť lekárovi 20 korún. Ak ide o návštevu ambulancie len v súvislosti s vydaním lekárskeho predpisu alebo lekárskeho poukazu, neplatí sa úhrada 20 korún.
Dátum zverejnenia: 2005-07-31 20:37:09
Pacient pred operáciou podľa jeho názoru nedostal všetky dostatočné informácie. Pýta sa, či má právo na informácie.
Každý pacient/klient má právo na prístup ku všetkým informáciám, ktoré by mu umožnili aktívnu spoluúčasť pri rozhodovaní o svojom zdraví: tieto informácie sú základnou podmienkou pred akoukoľvek procedúrou a liečbou, vrátane účasti na vedeckom výskume.
Dátum zverejnenia: 2005-07-31 20:36:40
Lekárka ma sklamala. Mám právo výberu aj zmeny lekára?
Pacient má právo na výber a zmenu nielen praktického, ale aj odborného lekára. Každý pacient/klient má právo na prístup k takým zdravotníckym službám, aké si vyžaduje jeho zdravie. Zdravotnícke služby musia zaručovať rovnaký prístup každému, bez diskriminácie na základe finančných možností, miesta bydliska, druhu choroby alebo doby prístupu k zdrav. starostlivosti. Každý pacient má právo na slobodný výber poskytovateľa zdravotnej starostlivosti.
Dátum zverejnenia: 2005-07-31 20:35:07
Mám pred chirurgickou operáciou. Lekár mi doporučil, aby som si priniesol chirurgické obväzy a iný materiál. Je to správne?
Na hospitalizáciu by si pacienti podľa zákona o liečebnom poriadku nemali prinášať žiaden špeciálny zdrav. materiál a ani lieky. Pacient nemá platiť za ošetrenie alebo operáciu, ak lekár rozhodol, že daný výkon je pre pacienta potrebný.
Dátum zverejnenia: 2005-07-31 20:34:42
Pred operáciou mi bolo lekárom doporučené, aby som dal finančnú sumu - tzv. „sponzorské“ na rozvoj oddelenia.
Ak pacient výkon potrebuje, operácia či iný výkon sa nikdy nesmú podmieňovať tým, či pacient dal resp. nedal sponzorský dar. Ak sa pacient rozhodne dať sponzorský dar, musí dostať o sponzorstve potvrdenie.
Dátum zverejnenia: 2005-07-08 13:40:30
Mám právo ako pacient nahliadnuť do cenníka a dostať potvrdenie o tom, že som zaplatil?
Pacient má právo nahliadnuť do cenníka, ktorý má byť vždy na viditeľnom a dostupnom mieste. Za každú platbu v zdravotníckom zariadení mu musí byť vystavený doklad.
Dátum zverejnenia: 2005-07-31 20:32:22
Lekár ma vyšetruje v prítomnosti študentov. Neporušuje tým právo na súkromie?
Pacient počas ambulantného aj nemocničného vyšetrenia, ošetrenia a liečby má právo na to, aby bolo rešpektované jeho súkromie, telesná a psychická integrita. Má právo, aby s ním zdravotnícki pracovníci zaobchádzali citlivo, ohľaduplne a brali ohľad na jeho pocity. Špecifikom sú zdravotnícke zariadenia, kde prebieha výučba študentov. O tejto skutočnosti by mal byť pacient informovaný lekárom, vyšetrenie v prítomnosti študentov môže odmietnuť.
Dátum zverejnenia: 2005-07-31 20:31:44
Opakovane mám problémy so svojim praktickým lekárom a bojím sa sťažovať.
Pacient má právo kedykoľvek podať sťažnosť alebo žiadosť o prešetrenie. Najvhodnejšie je adresovať sťažnosť alebo podanie písomnou formou. Ak sa sťažovateľ pod sťažnosť podpíše, ale súčastne požiada o utajenie totožnosti, ÚDZS zabezpečí opis sťažnosti bez mena sťažovateľa a následne zabezpečí jej prešetrenie, záver a informovanie sťažovateľa.
Dátum zverejnenia: 2005-07-08 12:11:17
V prípade, že dôjde k strate potvrdeného tlačiva od lekára o nahlásení poistnej udalosti, napr. z úrazového poistenia, má pacient právo na opätovné potvrdenie tlačiva lekárom, ak mu riadne zaplatí príslušný poplatok. Môže lekár odmietnuť takéto opätovné potvrdenie tlačiva pre poisťovňu, ak pacient riadne zaplatí poplatok za tento úkon?
Keďže nejde o otázku k správnosti poskytovania zdravotnej starostlivosti, neprislúcha nám na ňu odpovedať. Dátum zverejnenia: 2008-07-05 23:29:08
Ako postupovať pri podaní podnetu k prešetreniu správnosti poskytnutia zdrav.starostlivosti voči Nemocnici s poliklinikou-na pravdepodobné pochybenie pri operačnom zákroku, čím pacientka utrpela telesnú ale hlavne psychickú ujmu? Kam podať podnet, aké podklady a informácie je potrebné doložiť v prvom kroku? Odpoveď:
Najskôr požiadajte písomne o vyjadrenie, prípadne o nápravu poskytovateľa. Poskytovateľ je povinný bezodkladne písomne informovať pisateľa o spôsobe vybavenia podnetu. Ak s odpoveďou nie ste spokojná, podnet môžete podať na ÚDZS (pobočke podľa kraja, alebo na ústredie). V podnete treba udať identifikačné znaky pisateľa (pacienta), poskytovateľa a stručný opis udalostí. Dátum zverejnenia: 2008-07-07 08:18:03	Adminstrator content (ÚDZS) | Technical operator | Acknowledgment about accessability
© 2013 ÚDZS web@udzs-sk.sk

References: § 8
 § 48
 § 13
 § 15
 § 31

§ 12
 čl. 13
 § 79
 § 38